CELEX: 32017D1959
Language: el
Date: 2017-07-18 00:00:00
Title: Απόφαση (ΕΕ) 2017/1959 της Επιτροπής, της 18ης Ιουλίου 2017, σχετικά με την κρατική ενίσχυση SA.34720 — 2015/C (πρώην 2013/N) που χορήγησε η Δανία Ενίσχυση για την αναδιάρθρωση της Vestjysk Bank [κοινοποιηθείσα υπό τον αριθμό C(2017) 4990] (Κείμενο που παρουσιάζει ενδιαφέρον για τον ΕΟΧ )

27.10.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 277/13
               
            ΑΠΌΦΑΣΗ (ΕΕ) 2017/1959 ΤΗΣ ΕΠΙΤΡΟΠΉΣ
      της 18ης Ιουλίου 2017
      σχετικά με την κρατική ενίσχυση SA.34720 — 2015/C (πρώην 2013/N) που χορήγησε η Δανία Ενίσχυση για την αναδιάρθρωση της Vestjysk Bank
      
         
            [κοινοποιηθείσα υπό τον αριθμό C(2017) 4990]
         
      
      (Το κείμενο στην αγγλική γλώσσα είναι το μόνο αυθεντικό)
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
      Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
      Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις ανωτέρω διατάξεις (1),
      Εκτιμώντας τα ακόλουθα:
      1.   ΔΙΑΔΙΚΑΣΙΑ
      
      
                  (1)
               
               
                  Στις αρχές του 2012, η Δανία ξεκίνησε διάλογο με την Επιτροπή προκειμένου να συζητηθούν τα προβλήματα που αντιμετώπιζε εκείνη την περίοδο η Vestjysk Bank A/S («Vestjysk Bank» ή «η τράπεζα»).
               
            
                  (2)
               
               
                  Στις 25 Απριλίου 2012, η Επιτροπή εξέδωσε απόφαση στην υπόθεση SA.34423 («η απόφαση διάσωσης») (2) στην οποία έκρινε ότι τρία μέτρα υπέρ της Vestjysk Bank και της Aarhus Lokalbank (η οποία απορροφήθηκε από τη Vestjysk Bank στις 30 Μαρτίου 2012 μέσω συγχώνευσης) συνιστούσαν κρατική ενίσχυση κατά την έννοια του άρθρου 107 παράγραφος 1 της Συνθήκης και ότι τα μέτρα αυτά ήταν προσωρινά συμβιβάσιμα με την εσωτερική αγορά για λόγους χρηματοπιστωτικής σταθερότητας. Ως εκ τούτου, τα μέτρα εγκρίθηκαν για περίοδο έξι μηνών ή, σε περίπτωση υποβολής διεξοδικού σχεδίου αναδιάρθρωσης από τη Δανία εντός έξι μηνών από την ημερομηνία έκδοσης της απόφασης, έως ότου η Επιτροπή εκδώσει οριστική απόφαση σχετικά με το εν λόγω σχέδιο αναδιάρθρωσης.
               
            
                  (3)
               
               
                  Στις 18 Απριλίου 2012, η Δανία υπέβαλε προκαταρκτική εκδοχή του σχεδίου αναδιάρθρωσης για τη Vestjysk Bank, το οποίο περιελάμβανε σχέδιο δεσμεύσεων ως σημείο εκκίνησης των συζητήσεων σχετικά με το σχέδιο αναδιάρθρωσης.
               
            
                  (4)
               
               
                  Μεταξύ Απριλίου 2012 και Δεκεμβρίου 2015, η Επιτροπή και η Δανία συζήτησαν το σχέδιο αναδιάρθρωσης, το οποίο επικαιροποιήθηκε αρκετές φορές, στο πλαίσιο σειράς συναντήσεων, τηλεφωνικών διασκέψεων και γραπτής αλληλογραφίας. Μεταξύ Αυγούστου 2013 και Απριλίου 2014, η Δανία επιχείρησε να πωλήσει τη συμμετοχή της στην τράπεζα. Ως αποτέλεσμα, κατά την περίοδο αυτή ανεστάλησαν οι συζητήσεις σχετικά με το σχέδιο αναδιάρθρωσης. Η απόπειρα υπήρξε ανεπιτυχής λόγω έλλειψης ενδιαφερόμενων υποψήφιων αγοραστών.
               
            
                  (5)
               
               
                  Με επιστολή της 4ης Δεκεμβρίου 2015, η Επιτροπή ενημέρωσε τη Δανία για την απόφασή της να κινήσει τη διαδικασία του άρθρου 108 παράγραφος 2 της Συνθήκης σχετικά με την ενίσχυση («απόφαση για την κίνηση της διαδικασίας»).
               
            
                  (6)
               
               
                  Στις 7 Ιανουαρίου 2016, η Επιτροπή έλαβε παρατηρήσεις από τη Δανία σχετικά με την απόφαση για την κίνηση της διαδικασίας.
               
            
                  (7)
               
               
                  Τον Απρίλιο του 2016, η Δανία κίνησε νέα ανοικτή, άνευ όρων και διαφανή διαδικασία πώλησης με σκοπό να πωλήσει τις μετοχές της στην τράπεζα.
               
            
                  (8)
               
               
                  Στις 17 Ιουνίου 2016, η απόφαση για την κίνηση της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης
                      (3). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους. Δεν έλαβε παρατηρήσεις από τα ενδιαφερόμενα μέρη.
               
            
                  (9)
               
               
                  Κατόπιν αποτυχίας προσέλκυσης προσφορών για την τράπεζα στο πλαίσιο της διαδικασίας πώλησης, στις 23 Νοεμβρίου 2016 η Δανία ενημέρωσε την Επιτροπή ότι η δανική τράπεζα Nykredit είχε εκφράσει ενδιαφέρον για τη δημιουργία κοινοπραξίας μη τραπεζικών επενδυτών με σκοπό την εξαγορά και ανακεφαλαιοποίηση της τράπεζας. Η εν λόγω πράξη, σε συνδυασμό με περαιτέρω προσπάθειες αναδιάρθρωσης, θα αποκαθιστούσε κατά την άποψη της Δανίας τη μακροπρόθεσμη βιωσιμότητα της τράπεζας.
               
            
                  (10)
               
               
                  Μεταξύ 23 Νοεμβρίου 2016 και αρχών Ιουνίου 2017, η Επιτροπή και η Δανία συζήτησαν το νέο σχέδιο αναδιάρθρωσης στο πλαίσιο σειράς συναντήσεων, τηλεφωνικών διασκέψεων και γραπτής αλληλογραφίας.
               
            
                  (11)
               
               
                  Στις 14 Ιουνίου 2017, η Δανία υπέβαλε την τελική εκδοχή του νέου σχεδίου αναδιάρθρωσης καθώς και την υπογεγραμμένη συμφωνία με την κοινοπραξία ιδιωτών επενδυτών για την εξαγορά των μετοχών της τράπεζας. Η κοινοπραξία ιδιωτών προέβη στη συνέχεια σε δημόσια προσφορά εξαγοράς για τις εναπομένουσες μετοχές της τράπεζας (τις οποίες κατείχαν ιδιώτες), με καταληκτική ημερομηνία τη 18η Ιουλίου 2017.
               
            
                  (12)
               
               
                  Με επιστολή της 12ης Ιουνίου 2017, η Δανία συμφώνησε να παραιτηθεί από τα δικαιώματά της που απορρέουν από το άρθρο 342 της Συνθήκης σε συνδυασμό με το άρθρο 3 του κανονισμού αριθ. 1 (4) και δέχθηκε η παρούσα απόφαση να εκδοθεί και να κοινοποιηθεί στην αγγλική γλώσσα.
               
            2.   ΙΣΤΟΡΙΚΟ
      
      2.1.   Η Vestjysk Bank σήμερα
      
      
                  (13)
               
               
                  Η Vestjysk Bank δημιουργήθηκε το 1874· χαρακτηρίζεται ως μη συστημικό σημαντικό χρηματοπιστωτικό ίδρυμα από τη δανική αρχή χρηματοπιστωτικής εποπτείας (DFSA) και είναι επί του παρόντος η 15η μεγαλύτερη τράπεζα στη Δανία, με μερίδιο αγοράς κάτω του 0,3 %. Με βάση τα πιο πρόσφατα διαθέσιμα στοιχεία (από τις 31 Μαρτίου 2017), η τράπεζα έχει ισολογισμό 19,5 δισεκατ. DKK (2,6 δισεκατ. EUR), καταθέσεις ύψους 14 δισεκατ. DKK (1,9 δισεκατ. EUR), συνολικά δάνεια ύψους 12,4 δισεκατ. DKK (1,7 δισεκατ. EUR), 15 υποκαταστήματα και 438 υπαλλήλους (ισοδύναμο πλήρους απασχόλησης — ΙΠΑ).
               
            
                  (14)
               
               
                  Το δανικό κράτος είναι ο πλειοψηφών μέτοχος της τράπεζας και ελέγχει το 81,47 % του μετοχικού κεφαλαίου και των δικαιωμάτων ψήφου στη Vestjysk Bank. Η Vestjysk Bank είναι εισηγμένη στο Χρηματιστήριο της Κοπεγχάγης.
               
            
                  (15)
               
               
                  Το επιχειρηματικό μοντέλο της τράπεζας συνδυάζει δάνεια λιανικής σε τοπικό επίπεδο με μεγάλο άνοιγμα στους τομείς της γεωργίας και των εμπορικών ακινήτων. Η τράπεζα δραστηριοποιείται κατά κύριο λόγο στην περιοχή της Γιουτλάνδης.
               
            2.2.   Τα μέτρα ενίσχυσης που εγκρίθηκαν προσωρινά στην απόφαση διάσωσης
      
      
                  (16)
               
               
                  Το 2012, η Vestjysk Bank έλαβε κρατική ενίσχυση προκειμένου να συγχωνευθεί με την Aarhus Lokalbank, μια άλλη δανική περιφερειακή τράπεζα που δραστηριοποιούνταν στην περιοχή της Γιουτλάνδης. Στο τέλος του 2011, ο ισολογισμός της Vestjysk Bank ανερχόταν σε 29,2 δισεκατ. DKK (3,9 δισεκατ. EUR) και της Aarhus Lokalbank σε 4,4 δισεκατ. DKK (600 εκατ. EUR) αντίστοιχα.
               
            
                  (17)
               
               
                  Το 2009, αμφότερες η Vestjysk Bank και η Aarhus Lokalbank είχαν λάβει ενίσχυση στο πλαίσιο του δανικού προγράμματος ανακεφαλαιοποίησης. Η ενίσχυση που χορηγήθηκε στην τράπεζα είχε τη μορφή υβριδικού κεφαλαίου ύψους 1 438 εκατ. DKK (5) και 177,8 εκατ. DKK (6) –ήτοι συνολικού ύψους 1 615,8 εκατ. DKK (περίπου 216 εκατ. EUR)– και αντιστοιχούσε στο 6,2 % των σταθμισμένων ως προς τον κίνδυνο στοιχείων ενεργητικού (RWA). Κατά συνέπεια, το δανικό κράτος ήταν ήδη ο πλειοψηφών μέτοχος αμφότερων των τραπεζών (κατείχε μερίδιο 53,1 % στη Vestjysk Bank και 45,2 % στην Aarhus Lokalbank) πριν από τη συγχώνευση (7).
               
            
                  (18)
               
               
                  Στις 28 Φεβρουαρίου 2012, η Δανία ενημέρωσε την Επιτροπή ότι η Vestjysk Bank και η Aarhus Lokalbank επρόκειτο να συγχωνευτούν διότι αντιμετώπιζαν και οι δύο αυξημένο κίνδυνο να καταστούν προβληματικές. Σκοπός της συγχώνευσης των δύο τραπεζών ήταν η αντιμετώπιση των προκλήσεων χρηματοδότησης των τραπεζών με τη δημιουργία μίας οντότητας που εξακολουθεί να υφίσταται, της Vestjysk Bank, και η ενίσχυση της θέσης της ως περιφερειακής τράπεζας.
               
            
                  (19)
               
               
                  Για την εκτέλεση της συγχώνευσης η Δανία κοινοποίησε στην Επιτροπή τα ακόλουθα μέτρα σχετικά με τη Vestjysk Bank:
                  
                              —
                           
                           
                              μέτρο 1 — ολοκλήρωση της αύξησης κεφαλαίου της τράπεζας με καθαρά έσοδα μεταξύ 250 εκατ. DKK και 300 εκατ. DKK·
                           
                        
                              —
                           
                           
                              μέτρο 2 — άντληση νέων δανείων μειωμένης εξασφάλισης με κεφάλαιο 200 εκατ. DKK·
                           
                        
                              —
                           
                           
                              μέτρο 3 — πώληση στην Κεντρική Τράπεζα της Δανίας μειοψηφικής συμμετοχής έναντι 175 εκατ. DKK (23 εκατ. EUR) την οποία κατείχε η τράπεζα σε δανικό ίδρυμα κτηματικής πίστεως·
                           
                        
                              —
                           
                           
                              μέτρο 4 — μεμονωμένες κρατικές εγγυήσεις για νέα ομόλογα ύψους έως 8,6 δισεκατ. DKK (1 154 εκατ. EUR).
                           
                        
            
                  (20)
               
               
                  Στις 25 Απριλίου 2012, η Επιτροπή ενέκρινε προσωρινά τα μέτρα 1, 3 και 4 ως ενίσχυση διάσωσης για περίοδο έξι μηνών ή, σε περίπτωση υποβολής διεξοδικού σχεδίου αναδιάρθρωσης από τη Δανία εντός έξι μηνών από την ημερομηνία έκδοσης της απόφασης, έως ότου η Επιτροπή εκδώσει οριστική απόφαση επί του εν λόγω σχεδίου αναδιάρθρωσης. Το μέτρο 2 χρηματοδοτήθηκε εξολοκλήρου από ιδιώτες επενδυτές και, συνεπώς, θεωρήθηκε ότι δεν συνιστούσε κρατική ενίσχυση.
               
            
                  (21)
               
               
                  Στις 28 Ιουνίου 2012, η Vestjysk Bank έλαβε τελική δεσμευτική υπόσχεση από τη δανική εταιρεία χρηματοπιστωτικής σταθερότητας (8) όσον αφορά το μέτρο 4, με την οποία οι μεμονωμένες κρατικές εγγυήσεις για την κάλυψη υποχρεώσεων περιορίστηκαν σε 6,8 δισεκατ. DKK (914 εκατ. EUR).
               
            
                  (22)
               
               
                  Τα ακαθάριστα έσοδα από το μέτρο 1 ανήλθαν σε 318,7 εκατ. DKK (καθαρά έσοδα 300 εκατ. DKK) και η συμμετοχή του κράτους ανήλθε σε 166 εκατ. DKK (22 εκατ. EUR). Το μέτρο 3 οδήγησε σε αποτέλεσμα κεφαλαιακής αρωγής της τάξης του 0,60 % μέσω της μείωσης του RWA της τράπεζας.
               
            
                  (23)
               
               
                  Το τελικό ποσό της ενίσχυσης που προέκυψε από την εφαρμογή των τριών μέτρων που περιγράφονται στην απόφαση διάσωσης ήταν 7 293,7 εκατ. DKK (979 εκατ. EUR).
               
            2.3.   Η έλλειψη άρτιου σχεδίου αναδιάρθρωσης και η απόφαση για την κίνηση της διαδικασίας
      
      
                  (24)
               
               
                  Στις 18 Απριλίου 2012, η Δανία υπέβαλε προκαταρκτική εκδοχή του σχεδίου αναδιάρθρωσης για τη Vestjysk Bank σε αυτόνομη βάση, στην οποία περιλαμβανόταν σχέδιο όρων χορήγησης της ενίσχυσης σχετικά με πιθανές δεσμεύσεις. Έπειτα από την υποβολή του εν λόγω εγγράφου ακολούθησαν πολυάριθμες επικαιροποιήσεις και τροποποιήσεις, με σκοπό τη λήψη περαιτέρω μέτρων για την αποκατάσταση της μακροπρόθεσμης βιωσιμότητας της τράπεζας, δεδομένου ότι δεν κατόρθωσε να επιτύχει την προβλεπόμενη κερδοφορία.
               
            
                  (25)
               
               
                  Τον Αύγουστο του 2013, η Δανία ενημέρωσε την Επιτροπή ότι σχεδίαζε να πωλήσει τη Vestjysk Bank και, ως εκ τούτου, ανεστάλησαν οι συζητήσεις σχετικά με την αναδιάρθρωση της τράπεζας σε αυτόνομη βάση.
               
            
                  (26)
               
               
                  Τον Απρίλιο του 2014, η Δανία ενημέρωσε την Επιτροπή ότι η πώληση της τράπεζας είχε ακυρωθεί διότι κανένας από τους υποψήφιους αγοραστές δεν είχε υποβάλει προσφορά. Ως εκ τούτου, συνεχίστηκαν οι συζητήσεις σχετικά με την αναδιάρθρωση της τράπεζας σε αυτόνομη βάση. Ωστόσο, οι συζητήσεις αυτές δεν οδήγησαν σε ένα τελικό και άρτιο σχέδιο αναδιάρθρωσης το οποίο να μπορεί να διασφαλίσει τη δυνατότητα αποκατάστασης της βιωσιμότητας της τράπεζας και η Επιτροπή αποφάσισε να κινήσει την επίσημη διαδικασία έρευνας δυνάμει του άρθρου 108 παράγραφος 2 της Συνθήκης.
               
            2.4.   Λόγοι κίνησης της διαδικασίας
      
      
                  (27)
               
               
                  Στην απόφαση για την κίνηση της διαδικασίας, της 4ης Δεκεμβρίου 2015, η Επιτροπή διατύπωσε αμφιβολίες ως προς το αν
                  
                              α)
                           
                           
                              το προκαταρκτικό σχέδιο αναδιάρθρωσης ήταν ικανό να διασφαλίσει την επιστροφή της τράπεζας στην κερδοφορία·
                           
                        
                              β)
                           
                           
                              οι στρεβλώσεις του ανταγωνισμού είχαν περιοριστεί στο ελάχιστο·
                           
                        
                              γ)
                           
                           
                              ο επιμερισμός των επιβαρύνσεων είχε εφαρμοστεί καταλλήλως σε σχέση με μία από τις πράξεις επαναγοράς (9) που πραγματοποιήθηκε το 2013.
                           
                        
            3.   Η ΕΠΙΣΗΜΗ ΔΙΑΔΙΚΑΣΙΑ ΕΡΕΥΝΑΣ
      
      3.1.   Η απάντηση της Δανίας στην απόφαση για την κίνηση της διαδικασίας
      
      3.1.1.   Ύπαρξη ενίσχυσης στα μέτρα 1 και 3
      
      
                  (28)
               
               
                  Στην απάντησή της η Δανία επιβεβαίωσε ότι αποδέχεται ότι το μέτρο 4 συνιστά κρατική ενίσχυση, αλλά επανέλαβε επίσης τη θέση την οποία διατύπωσε κατά την έκδοση της απόφαση διάσωσης, αμφισβητώντας ότι τα μέτρα 1 και 3 συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης. Ειδικότερα, η Δανία υποστηρίζει τα εξής:
                  
                              —
                           
                           
                              Μέτρο 1: Η Δανία θεωρεί ότι η ολοκλήρωση της αύξησης κεφαλαίου δεν συνιστά κρατική ενίσχυση δεδομένου ότι πραγματοποιήθηκε σε πλήρη συμφωνία με την αρχή του επενδυτή σε οικονομία αγοράς και, κατά συνέπεια, το μέτρο δεν συνιστά κρατική ενίσχυση.
                           
                        
                              —
                           
                           
                              Μέτρο 3: Η Δανία υποστηρίζει ότι η πώληση στην Κεντρική Τράπεζα της Δανίας μειοψηφικής συμμετοχής σε δανικό ίδρυμα κτηματικής πίστεως δεν συνιστά κρατική ενίσχυση διότι η μεταβίβαση δεν περιελάμβανε κρατικούς πόρους, δεδομένου ότι η Κεντρική Τράπεζα της Δανίας είναι ανεξάρτητο ίδρυμα, και, σε κάθε περίπτωση, δεν συνιστούσε πλεονέκτημα για την τράπεζα διότι η τιμή υπολογίστηκε σύμφωνα με μια προκαθορισμένη μεθοδολογία η οποία εφαρμόζεται σε κάθε μέτοχο.
                           
                        
            3.1.2.   Βιωσιμότητα
      
      
                  (29)
               
               
                  Η Δανία υποστήριξε ότι η Vestjysk Bank είναι μια βιώσιμη, αν και τη δεδομένη χρονική στιγμή ευάλωτη, τράπεζα. Κατά την άποψη της Δανίας, η τράπεζα φθάνει στο τέλος του σταδίου αναδιάρθρωσης και σύντομα θα εισέλθει στο στάδιο της σταθεροποίησης.
               
            
                  (30)
               
               
                  Επιπλέον, η Δανία υποστηρίζει στις παρατηρήσεις της ότι η τράπεζα διαθέτει ισχυρή βάση για συνεχή βασικά κέρδη αλλά, λόγω χαμηλού αποθεματικού φερεγγυότητας, η τράπεζα είναι ευάλωτη σε εξωτερικούς μακροοικονομικούς παράγοντες, κυρίως σε παράγοντες οι οποίοι επηρεάζουν τον γεωργικό τομέα λόγω του μεγάλου ανοίγματος στον συγκεκριμένο τομέα.
               
            3.1.3.   Μέτρα για τον περιορισμό των στρεβλώσεων του ανταγωνισμού
      
      
                  (31)
               
               
                  Η Δανία θεωρεί ότι η τράπεζα έχει εργαστεί ενεργά για τη μείωση του εμπορικού της αποτυπώματος μειώνοντας τον συνολικό ισολογισμό και τις ακαθάριστες χορηγήσεις δανείων και επικεντρώνοντας τις δραστηριότητές της στη βασική περιοχή δραστηριοποίησής της, η οποία αποτελείται από τμήματα της Γιουτλάνδης. Επιπλέον, η τράπεζα έχει μειώσει σημαντικά τον αριθμό των υποκαταστημάτων και των υπαλλήλων πλήρους απασχόλησης, καθώς και τις λειτουργικές της δαπάνες.
               
            
                  (32)
               
               
                  Επίσης, από τα μέσα του 2012, η τράπεζα έχει συμμορφωθεί με σειρά μέτρων συμπεριφοράς και κανόνων εταιρικής διακυβέρνησης, τα οποία είχε προτείνει η Δανία στο πλαίσιο του προκαταρκτικού σχεδίου αναδιάρθρωσης που αναφέρεται στην αιτιολογική σκέψη 24, με σκοπό να περιοριστούν οι στρεβλώσεις του ανταγωνισμού.
               
            
                  (33)
               
               
                  Ως εκ τούτου, η Δανία καταλήγει στο συμπέρασμα ότι τα μέτρα που έχουν ληφθεί ήδη είναι υπεραρκετά για να περιοριστεί η στρέβλωση του ανταγωνισμού λόγω του μέτρου κρατικής ενίσχυσης.
               
            3.1.4.   Επιμερισμός των επιβαρύνσεων
      
      
                  (34)
               
               
                  Η Δανία υποστηρίζει ότι ο επιμερισμός των επιβαρύνσεων έχει εφαρμοστεί ορθά κατά τη διαδικασία αναδιάρθρωσης. Η Δανία έλαβε έκπτωση στην τιμή εγγραφής, χάρη στην οποία διασφαλίστηκε κατάλληλο τίμημα για τη συμμετοχή της στην αύξηση κεφαλαίου, καθώς και προμήθεια εγγύησης βάσει κινδύνου για τη μεμονωμένη εγγύηση η οποία υπερβαίνει κατά πολύ τις απαιτήσεις που προβλέπονται στην ανακοίνωση περί παράτασης του 2011 (10).
               
            
                  (35)
               
               
                  Παραπέμποντας σε μία από τις διάφορες ασκήσεις διαχείρισης παθητικού που έχουν ολοκληρωθεί από το 2012, στο πλαίσιο της οποίας καταβλήθηκε τιμή υψηλότερη από τη θεωρητική ανώτατη τιμή επαναγοράς κεφαλαίου μειωμένης εξασφάλισης, η Δανία επισημαίνει ότι το ποσό του υπερτιμολογημένου αυτού κόστους προς όφελος του πιστωτή (και όχι της τράπεζας) ανήλθε σε ποσοστό 2 % του κεφαλαίου αντιστοιχώντας σε 800 000 NOK (περίπου 108 000 EUR). Κατά συνέπεια, η τράπεζα κατέβαλε αντίστοιχο ποσό στη Δανία, αντισταθμίζοντας με τον τρόπο αυτό τυχόν ανεπαρκή επιμερισμό των επιβαρύνσεων ο οποίος μπορεί να προκλήθηκε από το σχετικά μικρό αυτό ποσό. Το ποσό καταβλήθηκε στο ακέραιο στις αρχές του 2014.
               
            3.2.   Η προσομοίωση ακραίων καταστάσεων του 2016 και η νέα διαδικασία πώλησης
      
      
                  (36)
               
               
                  Κατόπιν αιτήματος της Επιτροπής, τον Μάρτιο του 2016 η δανική αρχή χρηματοπιστωτικής εποπτείας υπέβαλε την τράπεζα σε προσομοίωση ακραίων καταστάσεων. Η προσομοίωση ακραίων καταστάσεων διενεργήθηκε χωρίς καθυστέρηση και σύμφωνα με τα πρότυπα της Ευρωπαϊκής Αρχής Τραπεζών («ΕΑΤ»). Από την εν λόγω προσομοίωση προέκυψε ότι σε ακραίες καταστάσεις θα μπορούσε να μην τηρηθεί η απαίτηση ατομικής φερεγγυότητας της Vestjysk Bank.
               
            
                  (37)
               
               
                  Τον Μάιο του 2016, η Δανία ενημέρωσε την Επιτροπή για τη διαδικασία που είχε κινήσει με τον χρηματοοικονομικό της σύμβουλο (SEB) με σκοπό την πώληση της τράπεζας. Αρχικά, η διαδικασία προβλεπόταν να ολοκληρωθεί έως τα τέλη καλοκαιριού του 2016, αλλά τελικά ολοκληρώθηκε στα τέλη φθινοπώρου του 2016 (βλέπε επίσης αιτιολογική σκέψη 52). Κατά τη διάρκεια της εν λόγω διαδικασίας οι συζητήσεις σχετικά με το σχέδιο αναδιάρθρωσης ανεστάλησαν, δεδομένου ότι στο περιεχόμενο του εν λόγω σχεδίου θα έπρεπε να ληφθούν υπόψη τα σχέδια που μπορεί να είχε ένας υποψήφιος αγοραστής της τράπεζας. Εν προκειμένω, πρέπει να επισημανθεί ότι η Δανία εξέταζε το ενδεχόμενο να πωλήσει την τράπεζα είτε σε άλλη τράπεζα (η οποία θα την ενσωμάτωνε ενδεχομένως στις δικές της δραστηριότητες) είτε σε χρηματοδότη επενδυτή (ο οποίος θα τη διατηρούσε ενδεχομένως ως αυτόνομη οντότητα). Ως εκ τούτου, το σχέδιο αναδιάρθρωσης θα εξαρτάτο επίσης από το είδος του αγοραστή.
               
            4.   ΤΟ ΝΕΟ ΣΧΕΔΙΟ ΑΝΑΔΙΑΡΘΡΩΣΗΣ — ΚΟΙΝΟΠΡΑΞΙΑ ΕΠΕΝΔΥΤΩΝ ΥΠΟ ΤΟΝ ΣΥΝΤΟΝΙΣΜΟ ΤΗΣ ΔΑΝΙΚΗΣ ΤΡΑΠΕΖΑΣ NYKREDIT ΓΙΑ ΤΗΝ ΕΞΑΓΟΡΑ ΚΑΙ ΑΝΑΚΕΦΑΛΑΙΟΠΟΙΗΣΗ ΤΗΣ VESTJYSK BANK
      
      
                  (38)
               
               
                  Στις 23 Νοεμβρίου 2016, η Δανία ενημέρωσε την Επιτροπή ότι η δανική τράπεζα Nykredit είχε εκφράσει ενδιαφέρον για τη δημιουργία κοινοπραξίας μη τραπεζικών επενδυτών με σκοπό την εξαγορά και ανακεφαλαιοποίηση της τράπεζας.
               
            
                  (39)
               
               
                  Κατόπιν επανειλημμένων επαφών από τον Νοέμβριο του 2016 και μετά, η Δανία ενημέρωσε την Επιτροπή στις 29 Απριλίου 2017 ότι η Nykredit είχε λάβει επαρκείς ρητές δεσμεύσεις από διάφορους επενδυτές για την εκτέλεση του νέου σχεδίου αναδιάρθρωσης. Στις 14 Ιουνίου 2017, η Δανία υπέβαλε στην Επιτροπή την αμετάκλητη δέσμευση που υπογράφηκε από τη Δανία και μια κοινοπραξία ιδιωτών επενδυτών σχετικά με την πώληση της συμμετοχής του δανικού κράτους στη Vestjysk, με την επιφύλαξη τυχόν πιο συμφέρουσας προσφοράς που θα μπορούσε να υποβληθεί από άλλους υποψήφιους αγοραστές πριν από τις 18 Ιουλίου 2017.
               
            
                  (40)
               
               
                  Ένα νέο σχέδιο αναδιάρθρωσης καταρτίστηκε από τη Nykredit σε συνεργασία με τη Vestjysk και υποβλήθηκε στην Επιτροπή από τη Δανία («το σχέδιο Nykredit»). Σκοπός του είναι να αντιμετωπίσει τις κεφαλαιακές ανάγκες και τη μακροπρόθεσμη βιωσιμότητα της τράπεζας. Τα βασικά στοιχεία του σχεδίου Nykredit είναι τα εξής:
                  
                              α)
                           
                           
                              Αγορά ολόκληρης της συμμετοχής του κράτους, ποσοστού 81,47 %, έναντι τιμής 1 DKK ανά μετοχή ή συνολικού τιμήματος περίπου 123 εκατ. DKK (περίπου 16,5 εκατ. EUR) από κοινοπραξία η οποία αποτελείται από μακροπρόθεσμους Δανούς επενδυτές («η κοινοπραξία») (11) και εκπροσωπείται από τη Nykredit. Οι άλλοι (ιδιώτες) μέτοχοι της τράπεζας έχουν επίσης τη δυνατότητα να πωλήσουν τις μετοχές τους στην κοινοπραξία έναντι της ίδιας τιμής.
                           
                        
                              β)
                           
                           
                              Παροχή εγγύησης από την κοινοπραξία για την ολοκλήρωση της έκδοσης μετοχών, η οποία θα αποφέρει στην τράπεζα νέα ίδια κεφάλαια ύψους περίπου 745 εκατ. DKK (περίπου 100 εκατ. EUR) έναντι εικαζόμενης τιμής εγγραφής 1 DKK ανά μετοχή. Όλοι οι υπόλοιποι υφιστάμενοι μέτοχοι θα είναι σε θέση να αγοράσουν νέες μετοχές υπό τους ίδιους όρους με την κοινοπραξία.
                           
                        
                              γ)
                           
                           
                              Έκδοση πρόσθετου κεφαλαίου της κατηγορίας 1 ύψους 150 εκατ. DKK (περίπου 20 εκατ. EUR) και κεφαλαίου της κατηγορίας 2 ύψους 225 εκατ. DKK (περίπου 30 εκατ. EUR). Διατήρηση πρόσθετου ποσού 75 εκατ. DKK (περίπου 10 εκατ. EUR) που αντιστοιχεί σε υφιστάμενο πρόσθετο κεφάλαιο κατηγορίας 1.
                           
                        
                              δ)
                           
                           
                              Πρόωρη εξόφληση στην ονομαστική του αξία υφιστάμενου κεφαλαίου μειωμένης εξασφάλισης ύψους περίπου 815 εκατ. DKK (περίπου 110 εκατ. EUR), συμπεριλαμβανομένου του εναπομείναντος κρατικά χρηματοδοτούμενου πρόσθετου κεφαλαίου της κατηγορίας 1 ύψους περίπου 287,6 εκατ. DKK (περίπου 38,7 εκατ. EUR) (12).
                           
                        
                              ε)
                           
                           
                              Συνέχιση των προσπαθειών της τράπεζας για μείωση των εξόδων της από τόκους (μέσω φθηνότερης χρηματοδότησης), καθώς και των δαπανών προσωπικού και των διοικητικών δαπανών […] (*1) με αποτέλεσμα τη βελτίωση του δείκτη εξόδων/εσόδων.
                           
                        
            
                  (41)
               
               
                  Το επιχειρηματικό σχέδιο της τράπεζας, στο οποίο προσδιορίζονται οι μειώσεις δαπανών που αναφέρονται στην αιτιολογική σκέψη 40 στοιχείο ε), περιλαμβάνει μεταξύ άλλων τις ακόλουθες προβλέψεις για τα έτη 2017, 2018 και 2019:
                  
                     Πίνακας 1
                  
                  
                     Επιχειρηματικό σχέδιο για την περίοδο 2017-2019 και πραγματικά στοιχεία για το 2012 και το 2016
                  
                  
                              Ποσά σε εκατ. DKK
                           
                           
                              2012
                              (πραγματικά)
                           
                           
                              2016
                              (πραγματικά)
                           
                           
                              2017
                              (πρόβλεψη)
                           
                           
                              2018
                              (πρόβλεψη)
                           
                           
                              2019
                              (πρόβλεψη)
                           
                        
                              Έξοδα από τόκους
                           
                           
                              727
                           
                           
                              185
                           
                           
                              [80-130]
                           
                           
                              [70-120]
                           
                           
                              [60-110]
                           
                        
                              Βασικά έσοδα
                           
                           
                              1 282 
                           
                           
                              1 004 
                           
                           
                              [900 — 1 000 ]
                           
                           
                              [900 — 1 000 ]
                           
                           
                              [900 — 1 000 ]
                           
                        
                              Δαπάνες προσωπικού
                           
                           
                              334
                           
                           
                              311
                           
                           
                              [260-300]
                           
                           
                              [250-290]
                           
                           
                              [240-280]
                           
                        
                              Διοικητικές και άλλες λειτουργικές δαπάνες
                           
                           
                              254
                           
                           
                              178
                           
                           
                              [150-300]
                           
                           
                              [145-295]
                           
                           
                              [140-290]
                           
                        
                              Προβλέψεις ζημιών από δάνεια
                           
                           
                              1 515 
                           
                           
                              416
                           
                           
                              [200-300]
                           
                           
                              [200-300]
                           
                           
                              [200-300]
                           
                        
                              Καθαρά έσοδα
                           
                           
                              – 1 399 
                           
                           
                              80
                           
                           
                              [150-220]
                           
                           
                              [220-290]
                           
                           
                              [270-340]
                           
                        
                              Απόδοση ιδίων κεφαλαίων (RoE) μετά τους φόρους (%)
                           
                           
                              – 106
                           
                           
                              5,4
                           
                           
                              [7-11]
                           
                           
                              [7-11]
                           
                           
                              [7-11]
                           
                        
                              Δείκτης εξόδων/εσόδων (%)
                           
                           
                              55,3
                           
                           
                              50,3
                           
                           
                              [45-55]
                           
                           
                              [40-50]
                           
                           
                              [40-50]
                           
                        
                              Αριθμός προσωπικού (ΙΠΑ)
                           
                           
                              621,3
                           
                           
                              459
                           
                           
                              [375-425]
                           
                           
                              [340-390]
                           
                           
                              [340-390]
                           
                        
                              Αριθμός υποκαταστημάτων
                           
                           
                              24
                           
                           
                              15
                           
                           
                              15
                           
                           
                              15
                           
                           
                              15
                           
                        
            
                  (42)
               
               
                  Στις 12 Ιουνίου 2017, οι προτεινόμενες πράξεις που περιγράφονται στα στοιχεία α) έως δ) της αιτιολογικής σκέψης 40 ανακοινώθηκαν στην αγορά και στους μετόχους της τράπεζας. Την ίδια ημέρα, το δανικό κράτος ανακοίνωσε ότι είχε κάνει αποδεκτή υπό όρους την προαιρετική προσφορά που υπέβαλε η κοινοπραξία για τη συμμετοχή που κατείχε στην τράπεζα, ποσοστού 81,47 %. Τρίτοι εξακολουθούν να έχουν τη δυνατότητα να υποβάλουν πιο συμφέρουσα από οικονομική άποψη προσφορά (βλέπε επίσης αιτιολογική σκέψη 57) πριν από τη λήξη της προσφοράς της κοινοπραξίας (δηλαδή, πριν από τις 18 Ιουλίου 2017). Στις 19 Ιουνίου 2017, υποβλήθηκε σε όλους τους μετόχους της τράπεζας επίσημο έγγραφο προσφοράς, στο οποίο περιλαμβάνονταν περισσότερες λεπτομέρειες σχετικά με κάθε στοιχείο της πρότασης και σχετικό χρονοδιάγραμμα. Η έκδοση μετοχών και η αναχρηματοδότηση του πρόσθετου κεφαλαίου της κατηγορίας 1 αναμένονται να ολοκληρωθούν έως το φθινόπωρο του 2017.
               
            
                  (43)
               
               
                  Στις 13 Ιουνίου 2017, κατόπιν αιτήματος της Επιτροπής, η Δανία ανέφερε με επιστολή της ότι η προτεινόμενη πράξη δεν περιλαμβάνει νέα μέτρα (για παράδειγμα, εγγυήσεις) τα οποία θα μπορούσαν να συνιστούν κρατική ενίσχυση και υπέβαλε στην Επιτροπή τη συμφωνία με την κοινοπραξία. Την ίδια ημέρα, η DFSA επιβεβαίωσε με επιστολή της, σε συνέχεια ερωτήματος της Επιτροπής, ότι η πολιτική πιστωτικού κινδύνου της Vestjysk συνάδει με τις βέλτιστες πρακτικές παρόμοιων τραπεζών. Ειδικότερα, με βάση τη συνεχή εποπτεία που ασκεί στην τράπεζα, συμπεριλαμβανομένης της εξέτασης, στο πλαίσιο τεσσάρων επιθεωρήσεων που πραγματοποίησε από το 2012, της διαχείρισης πιστωτικού κινδύνου την οποία εφαρμόζει η τράπεζα, η DFSA κατέληξε στο συμπέρασμα ότι η πολιτική πιστωτικού κινδύνου της Vestjysk Bank εφαρμόζει το δανικό εκτελεστικό διάταγμα για τη διαχείριση και τον έλεγχο των τραπεζών (13).
               
            5.   ΔΕΣΜΕΥΣΕΙΣ ΤΗΣ ΔΑΝΙΑΣ ΠΟΥ ΣΤΗΡΙΖΟΥΝ ΤΟ ΣΧΕΔΙΟ NYKREDIT
      
      
                  (44)
               
               
                  Προκειμένου να στηρίξει την επιστροφή της τράπεζας στη βιωσιμότητα και να περιορίσει περαιτέρω τυχόν στρεβλώσεις του ανταγωνισμού, η Δανία ανέλαβε σειρά δεσμεύσεων οι οποίες συνοψίζονται στα στοιχεία α) έως ι) (το πλήρες κείμενο των δεσμεύσεων περιλαμβάνεται στο παράρτημα της παρούσας απόφασης):
                  
                              α)
                           
                           
                              η περίοδος αναδιάρθρωσης λήγει στις 31 Δεκεμβρίου 2018 εφόσον η τράπεζα επιτύχει για το εν λόγω έτος απόδοση ιδίων κεφαλαίων (RoE) μετά τους φόρους της τάξης του [7-11] %. Εάν δεν επιτευχθεί η RoE αυτή, η περίοδος αναδιάρθρωσης λήγει στις 31 Δεκεμβρίου 2019·
                           
                        
                              β)
                           
                           
                              εάν η περίοδος αναδιάρθρωσης παραταθεί έως τα τέλη του 2019, η τράπεζα θα πρέπει να (ανα)τιμολογήσει κάθε σχέση με πελάτη (με ορισμένες περιορισμένες εξαιρέσεις) κατά τέτοιο τρόπο ώστε να επιτύχει προκαθορισμένους στόχους κερδοφορίας ανά πελάτη·
                           
                        
                              γ)
                           
                           
                              η τράπεζα πρέπει να συμμορφώνεται με την τήρηση πρόσθετου αποθεματικού φερεγγυότητας επιπλέον αυτού που απαιτείται από τις εφαρμοστέες νομοθετικές και κανονιστικές διατάξεις, και με ειδικούς στόχους ρευστότητας·
                           
                        
                              δ)
                           
                           
                              το μέγεθος του ισολογισμού της τράπεζας για το 2017 δεν πρέπει να είναι υψηλότερο από το μέγεθος για το 2016 και δεν πρέπει να υπερβαίνει ποσό 20 300 εκατ. DKK (περίπου 2 730 εκατ. EUR) το 2018 και 21 000 εκατ. DKK (περίπου 2 824 εκατ. EUR) το 2019 (κατά περίπτωση)·
                           
                        
                              ε)
                           
                           
                              η τράπεζα πρέπει να προβεί σε εξισορρόπηση της χορήγησης δανείων με τον καθορισμό συγκεκριμένων ανώτατων ορίων δανειοδότησης σε ορισμένους τομείς (συγκεκριμένα, ακίνητα και γεωργία, θήρα, δασοκομία και αλιεία)·
                           
                        
                              στ)
                           
                           
                              η τράπεζα δεν πρέπει να χορηγεί νέα δάνεια εκτός της περιοχής της Γιουτλάνδης εκτός εάν ο πελάτης παρέχει ιδία χρηματοδότηση της τάξης τουλάχιστον του [35-45] % και το δάνειο είναι εξασφαλισμένο, και δεν πρέπει να χορηγεί νέα δάνεια εκτός Δανίας·
                           
                        
                              ζ)
                           
                           
                              η τράπεζα δεν πρέπει να προβαίνει σε ανοίγματα με νέους πελάτες που αντιπροσωπεύουν αφ' εαυτών ποσοστό που υπερβαίνει το 10 % του συνολικού κεφαλαίου·
                           
                        
                              η)
                           
                           
                              η τράπεζα υπόκειται σε απαγόρευση εξαγορών και περιορισμούς στη διαφήμιση·
                           
                        
                              θ)
                           
                           
                              η τράπεζα πρέπει να αναδιαρθρώσει τη διαχείριση κινδύνου της και, κατά περίπτωση, να προσαρμόσει την τιμολόγησή της σύμφωνα με προκαθορισμένους στόχους·
                           
                        
                              ι)
                           
                           
                              η τράπεζα πρέπει να εξοφλήσει τα ομόλογα μειωμένης εξασφάλισης που έχουν αναληφθεί από τη Δανία εντός περιόδου έξι μηνών από την ημερομηνία έκδοσης της παρούσας απόφασης·
                           
                        
                              ια)
                           
                           
                              εντολοδόχος παρακολούθησης πρέπει να υποβάλλει ανά εξάμηνο έκθεση στην Επιτροπή σχετικά με την εξέλιξη του σχεδίου αναδιάρθρωσης και των δεσμεύσεων που αναφέρονται στα στοιχεία α) έως ι).
                           
                        
            6.   ΑΞΙΟΛΟΓΗΣΗ ΤΟΥ ΜΕΤΡΟΥ
      
      6.1.   Ύπαρξη κρατικής ενίσχυσης
      
      
                  (45)
               
               
                  Η Επιτροπή πρέπει να αποδείξει την ύπαρξη κρατικής ενίσχυσης κατά την έννοια του άρθρου 107 παράγραφος 1 της συνθήκης ΕΚ, όπου ορίζεται ότι «ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ κρατών μελών συναλλαγές».
               
            
                  (46)
               
               
                  Ο χαρακτηρισμός ενός μέτρου ως κρατικής ενίσχυσης προϋποθέτει, συνεπώς, ότι πληρούνται σωρευτικά οι ακόλουθες προϋποθέσεις: πρέπει να καταλογίζεται στο κράτος και να χρηματοδοτείται από κράτος μέλος ή με κρατικούς πόρους, πρέπει να παρέχει επιλεκτικό πλεονέκτημα που μπορεί να ευνοεί ορισμένες επιχειρήσεις ή ορισμένους κλάδους παραγωγής και πρέπει να νοθεύει ή να απειλεί να νοθεύσει τον ανταγωνισμό και να μπορεί να επηρεάσει τις συναλλαγές μεταξύ των κρατών μελών.
               
            
                  (47)
               
               
                  Στις αιτιολογικές σκέψεις 47 έως 67 της απόφασης διάσωσης, και στην αιτιολογική σκέψη 50 της απόφασης για την κίνηση της διαδικασίας, η Επιτροπή αξιολόγησε ήδη τα υπό εξέταση μέτρα και κατέληξε στο συμπέρασμα ότι τα μέτρα 1, 3 και 4 συνιστούσαν κρατική ενίσχυση κατά την έννοια του άρθρου 107 παράγραφος 1 της Συνθήκης.
               
            
                  (48)
               
               
                  Κατά την επίσημη έρευνα η Δανία δεν προέβαλε νέα επιχειρήματα τα οποία δεν είχε ήδη διατυπώσει το 2012. Ως εκ τούτου, παραμένουν ως έχουν η εκτίμηση και το συμπέρασμα στο οποίο κατέληξε η Επιτροπή στην απόφαση διάσωσης ότι τα μέτρα 1, 3 και 4 (όπως περιγράφονται στην αιτιολογική σκέψη 19 της απόφασης διάσωσης) συνιστούσαν κρατική ενίσχυση κατά την έννοια του άρθρου 107 παράγραφος 1 της Συνθήκης.
               
            
                  (49)
               
               
                  Επιπλέον, η Επιτροπή αξιολόγησε τα έγγραφα που υποβλήθηκαν από τη Δανία, και ειδικότερα την αμετάκλητη δέσμευση που αναφέρεται στην αιτιολογική σκέψη 39, τα οποία δεν περιέχουν αναφορά σε χρήση δημόσιων πόρων (για παράδειγμα, κεφαλαιακή στήριξη ή εγγυήσεις που παρέχονται από το κράτος) στο πλαίσιο της πώλησης των μετοχών.
               
            6.2.   Ο δικαιούχος της ενίσχυσης
      
      
                  (50)
               
               
                  Η πώληση ενισχυόμενου πιστωτικού ιδρύματος μπορεί να συνιστά κρατική ενίσχυση για τους αγοραστές, εκτός εάν η πώληση οργανώνεται μέσω ανοικτού, άνευ διακρίσεων και όρων διαγωνισμού στο πλαίσιο του οποίου τα περιουσιακά στοιχεία πωλούνται στον πλειοδότη (14). Για τον λόγο αυτό, η Επιτροπή πρέπει να αξιολογήσει (15) κατά πόσον: α) η διαδικασία πώλησης είναι ανοικτή, άνευ όρων και διακρίσεων· β) η πώληση πραγματοποιείται υπό όρους της αγοράς· γ) το πιστωτικό ίδρυμα ή η κυβέρνηση, ανάλογα με το επιλεγόμενο σύστημα, εξασφαλίζει όσο το δυνατόν υψηλότερη τιμή πώλησης.
               
            
                  (51)
               
               
                  Το τέταρτο τρίμηνο του 2013, η Δανία επιχείρησε να πωλήσει τη συμμετοχή της στη Vestjysk Bank. Η Δανία διερεύνησε επίσης το ενδεχόμενο να βρεθεί αγοραστής για τις δραστηριότητες της τράπεζας στην περιοχή του Άαρχους. Παρά το αρχικό ενδιαφέρον που επέδειξαν διάφορες δανικές τράπεζες (16), δεν κατέστη δυνατή η ολοκλήρωση της πράξης, κυρίως διότι οι υποψήφιοι αγοραστές —με βάση τον έλεγχο δέουσας επιμέλειας των περιουσιακών στοιχείων της τράπεζας στον οποίο προέβησαν— ανέμεναν πρόσθετες σημαντικές απομειώσεις κατόπιν της εξαγοράς.
               
            
                  (52)
               
               
                  Το δεύτερο τρίμηνο του 2016, η Δανία κίνησε δεύτερη διαδικασία πώλησης, έπειτα από προσέγγιση της δανικής εταιρείας επενδύσεων […]. Ωστόσο, η πρόταση της […] (βλέπε επίσης αιτιολογική σκέψη 55), περιείχε όρο αποκλειστικότητας. Ως εκ τούτου, η Δανία αποφάσισε να παράσχει πρώτα σε όλους τους υπόλοιπους σχετικούς υποψήφιους αγοραστές (17) τη δυνατότητα να υποβάλουν προσφορά. Η Δανία προσέλαβε ειδικό επενδυτικό σύμβουλο, τη SEB, για τη διαχείριση της διαδικασίας. Η διαδικασία πραγματοποιήθηκε το δεύτερο και το τρίτο τρίμηνο του 2016. Στο τέλος, κανένας από τους αγοραστές με τους οποίους υπήρξε επικοινωνία (18) δεν υπέβαλε προσφορά λόγω των αναμενόμενων πρόσθετων σημαντικών απομειώσεων. Η […], που είχε τότε de facto αποκλειστικότητα, ξεκίνησε τον έλεγχο δέουσας επιμέλειας τον Οκτώβριο του 2016, αλλά περάτωσε τη διαδικασία τον Νοέμβριο του 2016 χωρίς να υποβάλει προσφορά.
               
            
                  (53)
               
               
                  Τόσο το 2013 όσο και το 2016, η διαδικασία πώλησης είχε σχεδιαστεί ως εξής:
                  
                              α)
                           
                           
                              σκοπός του κράτους ήταν να επιτύχει πώληση υπό όρους της αγοράς η οποία να εξασφαλίζει όσο το δυνατόν υψηλότερη τιμή πώλησης, αλλά δεν καθορίστηκε ελάχιστη τιμή ούτε άλλοι περιορισμοί·
                           
                        
                              β)
                           
                           
                              σε όλους τους υποψήφιους αγοραστές χορηγήθηκε πρόσβαση στο ίδιο επίπεδο πληροφόρησης, δηλαδή σε στοιχεία σχετικά με τα μεγαλύτερα ανοίγματα της τράπεζας, στην ηλεκτρονική αίθουσα δεδομένων στην οποία περιέχονται βασικά έγγραφα, σε διοικητική παρουσίαση και σε διαδικασία ερωταπαντήσεων·
                           
                        
                              γ)
                           
                           
                              όλοι οι σχετικοί υποψήφιοι αγοραστές (19) συμμετείχαν στη διαδικασία και το κράτος δεν εξέφρασε προτίμηση για κάποιον συγκεκριμένο αγοραστή.
                           
                        
            
                  (54)
               
               
                  H Nykredit ειδοποιήθηκε και στις δύο διαδικασίες πώλησης. Το 2013, εξέφρασε ενδιαφέρον για την ολική εξαγορά της τράπεζας ως μέλος κοινοπραξίας, αλλά η κοινοπραξία δεν μπόρεσε να υποβάλει προσφορά. Στη συνέχεια, η Nykredit ενδιαφέρθηκε για την απόκτηση τμήματος της τράπεζας (περιοχή του Άαρχους), αλλά δεν υπέβαλε προσφορά κατόπιν ελέγχου δέουσας επιμέλειας. Το δεύτερο τρίμηνο του 2016, η Nykredit εξέφρασε ενδιαφέρον για την εκπροσώπηση κοινοπραξίας, αλλά δεν κίνησε σχετική διαδικασία. Ωστόσο, τον Οκτώβριο του 2016, η Nykredit υπέβαλε προκαταρκτικές παρατηρήσεις σχετικά με ένα πλαίσιο ανακεφαλαιοποίησης της Vestjysk Bank. Τον Νοέμβριο του 2016, ανατέθηκε στη Nykredit από τη Vestjysk Bank η διερεύνηση της δυνατότητας άντλησης κεφαλαίου από εξωτερικούς επενδυτές. Η προσπάθειά αυτή οδήγησε στο σχέδιο Nykredit, στην προσφορά που υποβλήθηκε από την κοινοπραξία και στις πράξεις που περιγράφονται στην αιτιολογική σκέψη 40.
               
            
                  (55)
               
               
                  Η κοινοπραξία υπέβαλε προσφορά για την εξαγορά ολόκληρης της συμμετοχής του κράτους, ποσοστού 81,47 %, έναντι τιμής 1 DKK ανά μετοχή. Κατά την ανακοίνωση της προσφοράς στις 12 Ιουνίου 2017, η τιμή της μετοχής της τράπεζας στο Χρηματιστήριο της Κοπεγχάγης ανερχόταν σε 14,90 DKK (20). Ωστόσο, δεδομένου ότι δεν υποβλήθηκαν άλλες προσφορές στο πλαίσιο των δύο ανοικτών διαδικασιών πώλησης, μπορεί να θεωρηθεί ότι η τιμή που προσέφερε η κοινοπραξία είναι η υψηλότερη δυνατή που θα μπορούσε να επιτευχθεί στο πλαίσιο της τρέχουσας κατάστασης. Το συμπέρασμα αυτό επιβεβαιώνεται επίσης από την αξιολόγηση μιας εναλλακτικής πρότασης (βλέπε επίσης αιτιολογική σκέψη 52), η οποία υποβλήθηκε σε ανεπίσημο έλεγχο από την […] τον Φεβρουάριο του 2016. Ο συγκεκριμένος επενδυτής εξέτασε αρχικά το ενδεχόμενο απόκτησης του ελέγχου της Vestjysk μέσω αγοράς νεοεκδοθεισών μετοχών σε τιμή 1 DKK ανά μετοχή και επιβεβαίωσε την πρόταση αυτή τον Σεπτέμβριο του 2016 (21). Ωστόσο, η εν λόγω εναλλακτική πρόταση δεν υλοποιήθηκε διότι η […] τελικά απέσυρε το ενδιαφέρον της αφού είχε ξεκινήσει έλεγχο δέουσας επιμέλειας τον Οκτώβριο του 2016. Τούτο συνιστά πρόσθετο στοιχείο αναφοράς (επίσης 1 DKK ανά μετοχή) για να συναχθεί το συμπέρασμα ότι η πρόταση της κοινοπραξίας είναι αυτή που εξασφαλίζει την υψηλότερη δυνατή τιμή πώλησης, καθώς και ότι η πράξη θα πραγματοποιηθεί υπό όρους της αγοράς.
               
            
                  (56)
               
               
                  Η Δανία υπέβαλε επίσης γνώμη σχετικά με τον δίκαιο χαρακτήρα της πράξης, η οποία καταρτίστηκε κατόπιν αιτήματός της από ανεξάρτητο εμπειρογνώμονα. Στην εν λόγω γνώμη συνάγεται το συμπέρασμα ότι το τίμημα της προσφοράς ύψους 1 DKK ανά μετοχή ήταν, τη συγκεκριμένη χρονική στιγμή, η καλύτερη δυνατή αγοραία τιμή που μπορούσε να επιτευχθεί. Για να καταλήξει στο συγκεκριμένο συμπέρασμα, ο εμπειρογνώμονας έλαβε υπόψη, μεταξύ άλλων, τις πληροφορίες που προέκυψαν από τις δύο προηγούμενες διαδικασίες πώλησης, την τρέχουσα κεφαλαιακή κατάσταση της τράπεζας και την αβεβαιότητα όσον αφορά την υπόθεση κρατικής ενίσχυσης η οποία εκκρεμούσε τη δεδομένη χρονική στιγμή.
               
            
                  (57)
               
               
                  Τέλος, βάσει της συμφωνίας με την κοινοπραξία, το δανικό κράτος έχει τη δυνατότητα να αποδεχθεί πιο συμφέρουσα ανταγωνιστική προσφορά (22) από καλόπιστο τρίτο. Ωστόσο, μια τέτοια ανταγωνιστική προσφορά πρέπει να καθιστά ρεαλιστικά δυνατή την αντιμετώπιση των παλαιότερων ζητημάτων κρατικής ενίσχυσης, να οδηγεί σε εξόφληση του κρατικά χρηματοδοτούμενου πρόσθετου κεφαλαίου της κατηγορίας 1 και να μην συνεπάγεται τη χορήγηση τυχόν περαιτέρω κρατικής ενίσχυσης. Με άλλα λόγια, μια ανταγωνιστική προσφορά πρέπει να είναι τουλάχιστον ισοδύναμη με την προσφορά της κοινοπραξίας όσον αφορά την αποκατάσταση της φερεγγυότητας και της κερδοφορίας της τράπεζας. Εάν υποβληθεί ανταγωνιστική προσφορά, η κοινοπραξία έχει τη δυνατότητα να καταθέσει αντίστοιχη προσφορά. Κατά συνέπεια, κάθε μέρος που είναι πρόθυμο να επενδύσει στην τράπεζα σε υψηλότερη τιμή έχει τη δυνατότητα να το πράξει. Στη νομική πράξη με την οποία εξουσιοδοτείται το υπουργείο Οικονομικών να προβεί στην πώληση στην κοινοπραξία αναφέρεται η δυνατότητα υποβολής ανταγωνιστικών ελκυστικότερων προσφορών κατά τη διάρκεια της περιόδου προσφοράς και η δυνατότητα αυτή ήταν επίσης δημόσια γνωστή (23). Η Επιτροπή θεωρεί ότι το γεγονός αυτό παρέχει περαιτέρω διαβεβαίωση ότι η Δανία έχει καταβάλει κάθε δυνατή προσπάθεια να μεγιστοποιήσει την τιμή πώλησης και έχει δώσει σε όλους τους ενδιαφερόμενους την ευκαιρία να υποβάλουν προσφορά. Ωστόσο, δεδομένης της αποτυχίας κατά τις προηγούμενες απόπειρες πώλησης της τράπεζας, φαίνεται σχεδόν απίθανο να υποβληθεί ανταγωνιστική προσφορά.
               
            
                  (58)
               
               
                  Με βάση τα ανωτέρω, η Επιτροπή θεωρεί ότι η διαδικασία πώλησης της συμμετοχής της Δανίας στη Vestjysk ήταν ανοικτή, άνευ διακρίσεων και όρων, με αποτέλεσμα τη μεγιστοποίηση της τιμής πώλησης για το δανικό κράτος. Πράγματι, παρά τις διάφορες ευκαιρίες που δόθηκαν (το 2013 και το 2016), δεν υποβλήθηκε καμία προσφορά που να οδηγεί σε υψηλότερη τιμή πώλησης και να επιτρέπει στο κράτος να εξέλθει εντελώς από την τράπεζα. Δεδομένου ότι η Επιτροπή δεν έχει λόγο να πιστεύει ότι η υποβληθείσα προσφορά και η καταβληθείσα τιμή δεν αντανακλούν την αξία αγοράς της τράπεζας, μπορεί να συναχθεί το συμπέρασμα ότι ο ιδιώτης αγοραστής των μετοχών του κράτους στη Vestjysk δεν είναι δικαιούχος των μέτρων ενίσχυσης και, συνεπώς, δεν έλαβε ενίσχυση.
               
            
                  (59)
               
               
                  Ως εκ τούτου, συνάγεται το συμπέρασμα ότι αποκλειστικός δικαιούχος των μέτρων ενίσχυσης είναι η Vestjysk Bank.
               
            
                  (60)
               
               
                  Συνολικά, όπως αναφέρεται στις αιτιολογικές σκέψεις 49 και 59, συνάγεται το συμπέρασμα ότι στην παρούσα απόφαση θα πρέπει απλώς να αξιολογηθεί το συμβιβάσιμο των μέτρων του 2012 που χορηγήθηκαν στην οντότητα Vestjysk.
               
            6.3.   Συμβιβάσιμο της ενίσχυσης
      
      6.3.1.   Νομική βάση για την αξιολόγηση του συμβιβάσιμου της ενίσχυσης
      
      
                  (61)
               
               
                  Το άρθρο 107 παράγραφος 3 στοιχείο β) της Συνθήκης ορίζει ότι η Επιτροπή δύναται να θεωρεί ότι συμβιβάζονται με την εσωτερική αγορά ενισχύσεις που προορίζονται «για την άρση σοβαρής διαταραχής της οικονομίας κράτους μέλους». Η Επιτροπή έχει αναγνωρίσει ότι οι συνθήκες παγκόσμιας χρηματοπιστωτικής κρίσης μπορεί να δημιουργήσουν σοβαρή διαταραχή στην οικονομία ενός κράτους μέλους και ότι μέτρα που στηρίζουν τις τράπεζες είναι ικανά να άρουν αυτή τη διαταραχή. Η εκτίμηση αυτή περιγράφηκε αναλυτικά και αναπτύχθηκε στη συνέχεια στις επτά ανακοινώσεις σχετικά με την κρίση (24).
               
            
                  (62)
               
               
                  Σύμφωνα με τη γενική αρχή του δικαίου tempus regit actum, η οποία απαιτεί να μην έχει αναδρομική ισχύ ένας κανόνας δικαίου, και σύμφωνα με την πάγια νομολογία των δικαστηρίων της Ένωσης, το συμβιβάσιμο ενός μέτρου κρατικής ενίσχυσης πρέπει να αξιολογείται βάσει του νομικού πλαισίου που ισχύει κατά τη στιγμή της εφαρμογής του. Στο σημείο 90 της τραπεζικής ανακοίνωσης του 2013 διευκρινίζεται περαιτέρω ότι τα μέτρα των οποίων η κοινοποίηση καταχωρίστηκε από την Επιτροπή πριν από την 1η Αυγούστου 2013 θα εξεταστούν με βάση τα κριτήρια που ίσχυαν κατά τον χρόνο της εν λόγω κοινοποίησης.
               
            
                  (63)
               
               
                  Τα μέτρα κοινοποιήθηκαν στις 13 Απριλίου 2012. Ως εκ τούτου, τα μέτρα αυτά θα πρέπει να αξιολογηθούν με βάση το νέο σχέδιο αναδιάρθρωσης, λαμβάνοντας υπόψη την ανακοίνωση περί αναδιάρθρωσης, την τραπεζική ανακοίνωση του 2008 και τις ανακοινώσεις περί παράτασης του 2010 και του 2011.
               
            6.3.2.   Επιμερισμός των επιβαρύνσεων
      
      
                  (64)
               
               
                  Στην απόφαση για την κίνηση της διαδικασίας, η Επιτροπή εξέφρασε την προκαταρκτική άποψη ότι μια πράξη εξαγοράς που εκτελέστηκε στις 13 Ιουνίου 2013 δεν ήταν σύμφωνη με τον στόχο της διασφάλισης επαρκούς επιμερισμού των επιβαρύνσεων, ο οποίος διατυπωνόταν στην ανακοίνωση περί αναδιάρθρωσης (25). Η πράξη εκτελέστηκε σε μέση τιμή της τάξης του 62 % του κεφαλαίου, ήτοι 2 εκατοστιαίες μονάδες υψηλότερα από την τιμή αγοράς του 50 % συν την πριμοδότηση του 10 %. Συνεπώς, η Vestjysk Bank κατέβαλε στους κατόχους των χρεογράφων μειωμένης εξασφάλισης υπερβάλλον ποσό που αντιστοιχούσε στο 2 % του κεφαλαίου (ή 800 000 NOK, περίπου 108 000 EUR).
               
            
                  (65)
               
               
                  Στην απάντησή της στην απόφαση για την κίνηση της διαδικασίας, η Δανία υποστήριξε ότι το υπερβάλλον καταβληθέν ποσό επιστράφηκε από την τράπεζα στο δανικό κράτος στις αρχές του 2014, αντισταθμίζοντας με τον τρόπο αυτό τυχόν ανεπαρκή επιμερισμό των επιβαρύνσεων που μπορεί να προκλήθηκε από το σχετικά μικρό αυτό ποσό.
               
            
                  (66)
               
               
                  Η Επιτροπή επισημαίνει ότι η καταβολή του υπερβάλλοντος ποσού από την τράπεζα στο κράτος δεν μπορεί, αφ' εαυτής, να επανορθώσει έναν ανεπαρκή επιμερισμό των επιβαρύνσεων. Η καταβολή υπερβάλλοντος ποσού αφορά τις χρηματοοικονομικές σχέσεις μεταξύ της τράπεζας και των πιστωτών (στο πλαίσιο του επιμερισμού των επιβαρύνσεων) και όχι τις χρηματοοικονομικές σχέσεις μεταξύ της τράπεζας και του κράτους (οι οποίες καθορίζουν το ποσό της κρατικής ενίσχυσης). Εντούτοις, η περίσταση αυτή, σε συνδυασμό με διάφορες άλλες περιστάσεις της παρούσας υπόθεσης, επιτρέπουν στην Επιτροπή να καταλήξει στο συμπέρασμα ότι υπήρχε επαρκής επιμερισμός των επιβαρύνσεων. Ειδικότερα, οι εν λόγω άλλες περιστάσεις αφορούν το γεγονός ότι το ποσό του υπερτιμολογημένου κόστους ήταν ελάχιστο (μόνο 108 000 EUR) και ότι το όριο του 60 % δεν προβλεπόταν στην ανακοίνωση περί αναδιάρθρωσης, η διατύπωση της οποίας είναι μάλλον ευέλικτη (26), αλλά σε έγγραφο των υπηρεσιών της Επιτροπής (27).
               
            
                  (67)
               
               
                  Με βάση τα ανωτέρω, η Επιτροπή θεωρεί ότι οι αμφιβολίες που διατυπώθηκαν στην απόφαση για την κίνηση της διαδικασίας σχετικά με τη συμμόρφωση με τις απαιτήσεις επιμερισμού των επιβαρύνσεων έχουν εξαλειφθεί πλήρως.
               
            6.3.3.   Περιορισμός των στρεβλώσεων του ανταγωνισμού
      
      
                  (68)
               
               
                  Η τράπεζα έχει περιορίσει το εμπορικό της αποτύπωμα με την περαιτέρω μείωση του δικτύου υποκαταστημάτων της κατά τρία επιπλέον υποκαταστήματα σε σύγκριση με τον αριθμό που αναφέρθηκε από τη Δανία στην απάντησή της στην απόφαση για την κίνηση της διαδικασίας, με αποτέλεσμα η συνολική μείωση μετά την ενίσχυση διάσωσης να ανέρχεται σε εννέα υποκαταστήματα (η τράπεζα διάθετε 24 υποκαταστήματα το 2012, 18 το 2015 και 15 από το τέλος του 2016 και μετά, ήτοι συνολική μείωση από το 2012 της τάξης του 37,5 %). Η εν λόγω μείωση του δικτύου υποκαταστημάτων, σε συνδυασμό με τα χαρακτηριστικά του δανικού τραπεζικού τομέα, επηρεάζει την ικανότητα της τράπεζας να δημιουργήσει νέες δραστηριότητες και να συγκεντρώσει νέες καταθέσεις, με αποτέλεσμα να συμβάλλει στον περιορισμό των στρεβλώσεων του ανταγωνισμού.
               
            
                  (69)
               
               
                  Το σχέδιο Nykredit καταδεικνύει επίσης μεγαλύτερη μείωση του προσωπικού της τράπεζας (μείωση της τάξης του [30-40] % έως το 2017 και μείωση της τάξης του [35-45] % από το 2018) σε σχέση με αυτή που προβλεπόταν κατά την έκδοση της απόφασης για την κίνηση της διαδικασίας (μείωση της τάξης του [20-30] % έως το 2017). Η αυξημένη αυτή μείωση απορρέει από τις προσπάθειες της τράπεζας για περαιτέρω μείωση του δαπανών και τη βελτίωση της αποδοτικότητας η οποία προκύπτει από τη μείωση του δικτύου υποκαταστημάτων.
               
            
                  (70)
               
               
                  Κατά τον χρόνο έκδοσης της απόφασης για την κίνηση της διαδικασίας (βλέπε αιτιολογική σκέψη 98 της εν λόγω απόφασης) η Επιτροπή ενημερώθηκε μόνο για μείωση του δικτύου υποκαταστημάτων κατά [10-20] % (από 24 υποκαταστήματα σε [18-22]) και για μείωση του προσωπικού κατά [20-30] %. Λαμβανομένου υπόψη του μεγάλου ποσού της ενίσχυσης που έλαβε η τράπεζα, η Επιτροπή διατύπωσε αμφιβολίες ως προς το αν οι προβλεπόμενες μειώσεις των υποκαταστημάτων και του προσωπικού μεταξύ των ετών 2012 και 2017 θα περιόριζε επαρκώς τη στρέβλωση του ανταγωνισμού. Συνεκτιμώντας τους νέους στόχους μείωσης, η Επιτροπή θεωρεί ότι η τράπεζα έχει καταβάλει σημαντικές επιπλέον προσπάθειες για την περαιτέρω μείωση του εμπορικού της αποτυπώματος και την αύξηση της αποδοτικότητάς της. Στον πίνακα 2 παρουσιάζεται η πραγματική κατάσταση το 2012 και το 2016, οι προτάσεις που ήταν γνωστές κατά τον χρόνο έκδοσης της απόφασης για την κίνηση της διαδικασίας και τα τρέχοντα σχέδια για τα επόμενα έτη.
                  
                     Πίνακας 2
                  
                  
                     Εξέλιξη της μείωσης των υποκαταστημάτων, των ΙΠΑ και του δείκτη εξόδων/εσόδων
                  
                  
                               
                           
                           
                              Πραγματικός
                           
                           
                              Απόφαση για την κίνηση της διαδικασίας
                           
                           
                              Πραγματικός
                           
                           
                              Νέο επιχειρηματικό σχέδιο
                           
                        
                               
                           
                           
                              2012
                           
                           
                              2016
                           
                           
                              2017
                           
                           
                              2016
                           
                           
                              2017
                           
                           
                              2018
                           
                        
                              
                                 Αριθμός υποκαταστημάτων
                              
                           
                           
                              24
                           
                           
                              [18-22]
                           
                           
                              [18-22]
                           
                           
                              15
                           
                           
                              15
                           
                           
                              15
                           
                        
                              % μεταβολή έναντι 2012
                           
                           
                               
                           
                           
                              [10-20]
                           
                           
                              [10-20]
                           
                           
                              – 37,5
                           
                           
                              – 37,5
                           
                           
                              – 37,5
                           
                        
                              
                                 Αριθμός προσωπικού (ΙΠΑ)
                              
                           
                           
                              621,3
                           
                           
                              [480-510]
                           
                           
                              [460-490]
                           
                           
                              459
                           
                           
                              [375-425]
                           
                           
                              [340-390]
                           
                        
                              % μεταβολή έναντι 2012
                           
                           
                               
                           
                           
                              – [20-30]
                           
                           
                              – [20-30]
                           
                           
                              – 26,1
                           
                           
                              – [30-40]
                           
                           
                              – [30-40]
                           
                        
                              
                                 Δείκτης εξόδων/εσόδων (%)
                              
                           
                           
                              55,3
                           
                           
                              [50-60]
                           
                           
                              [50-60]
                           
                           
                              50,3
                           
                           
                              [45-55]
                           
                           
                              [40-50]
                           
                        
                              % μεταβολή έναντι 2012
                           
                           
                               
                           
                           
                              + [0-7,5]
                           
                           
                              + [0-7,5]
                           
                           
                              – 5,0
                           
                           
                              – [2,5-10]
                           
                           
                              – [5-12,5]
                           
                        
            
                  (71)
               
               
                  Η Vestjysk δεν ήταν σε θέση να επεκτείνει τις δραστηριότητές της μετά τη λήψη της ενίσχυσης διάσωσης, δεδομένων των κακών επιδόσεών της. Το μέγεθος του ισολογισμού της τράπεζας έχει συρρικνωθεί την τελευταία πενταετία σημειώνοντας μείωση της τάξης του 39,5 %, από 32 865 εκατ. DKK στο τέλος του 2012 σε 19 895 εκατ. DKK στο τέλος του 2016. Η ίδια τάση παρατηρείται στο χαρτοφυλάκιο δανείων της τράπεζας: οι ακαθάριστες χορηγήσεις δανείων μειώθηκαν κατά περίπου 36 % την ίδια περίοδο, οι ακαθάριστες χορηγήσεις δανείων στον τομέα της γεωργίας μειώθηκαν κατά περίπου 26 %, ενώ στον τομέα των κατασκευών και της ακινήτων μειώθηκαν κατά 48 % και 44 % αντίστοιχα.
               
            
                  (72)
               
               
                  Το σταθμισμένο ως προς τον κίνδυνο ενεργητικό επίσης συρρικνώθηκε από 25 600 εκατ. DKK στο τέλος του 2012 σε 16 081 εκατ. DKK στο τέλος του 2016 (– 37 %), ενώ την ίδια περίοδο το εργατικό δυναμικό της τράπεζας μειώθηκε από 621 σε 459 ΙΠΑ (– 26 %).
               
            
                  (73)
               
               
                  Από το σύνολο των αριθμητικών στοιχείων που παρατίθενται στις αιτιολογικές σκέψεις 71 και 72 προκύπτει ότι το εμπορικό αποτύπωμα της τράπεζας είχε ήδη μειωθεί κατά την τελευταία πενταετία, εν μέρει εξ ανάγκης. Ωστόσο, το ποσό της ενίσχυσης που λήφθηκε το 2012 ήταν σημαντικό σε σχέση με το RWA της τράπεζας (8,1 %) και για τον λόγο αυτό πρέπει να εξεταστεί το ενδεχόμενο λήψης ειδικών μέτρων για την αντιμετώπιση των στρεβλώσεων του ανταγωνισμού. Παράλληλα, θα πρέπει να αναγνωριστεί ότι η τράπεζα θα έχει μειώσει το προσωπικό της κατά σχεδόν [30-40] % έως το τέλος του 2017 και ότι είχε ήδη μειώσει τον αριθμό των υποκαταστημάτων της κατά 37,5 % έως το τέλος του 2016.
               
            
                  (74)
               
               
                  Πέραν των μέτρων που λήφθηκαν πριν από την έκδοση της παρούσας απόφασης, η Δανία παρείχε δεσμεύσεις (βλέπε αιτιολογική σκέψη 44) οι οποίες αποσκοπούσαν στην περαιτέρω μείωση των στρεβλώσεων του ανταγωνισμού κατά τη διάρκεια της περιόδου αναδιάρθρωσης.
               
            
                  (75)
               
               
                  Πρώτον, όσον αφορά το μέγεθος του ισολογισμού της τράπεζας, το ανώτατο όριο για το 2017 έχει καθοριστεί στα επίπεδα του 2016, για το 2018 σε 20 300 εκατ. DKK και για το 2019, κατά περίπτωση, σε 21 000 εκατ. DKK. Τα ανώτατα αυτά όρια περιορίζουν ρητά τη δυνατότητα της τράπεζας να συγκεντρώσει νέες καταθέσεις και να χορηγήσει νέα δάνεια κατά τη διάρκεια της περιόδου αναδιάρθρωσης. Ως εκ τούτου, η ικανότητα της τράπεζας να κερδίσει μερίδια αγοράς σε βάρος των ανταγωνιστών της είναι περιορισμένη κατά τρόπο που διασφαλίζει τον περιορισμό των στρεβλώσεων του ανταγωνισμού.
               
            
                  (76)
               
               
                  Επιπλέον, η τράπεζα δεν θα χορηγεί νέα δάνεια εκτός Δανίας και μπορεί να χορηγεί νέα δάνεια εκτός της περιοχής της Γιουτλάνδης μόνον εφόσον ο πελάτης παρέχει ιδία χρηματοδότηση ποσοστού τουλάχιστον [35-45] % και το δάνειο είναι εξασφαλισμένο. Η δέσμευση αυτή εμποδίζει αποτελεσματικά τις δυνατότητες επέκτασης των δραστηριοτήτων της τράπεζας εκτός της βασικής περιοχής δραστηριοποίησής της, στην οποία βρίσκεται επίσης η ιστορική της βάση, προστατεύοντας και πάλι τους παράγοντες της αγοράς από ενδεχόμενη επιθετική συμπεριφορά της τράπεζας.
               
            
                  (77)
               
               
                  Τέλος, η τράπεζα υπόκειται σε απαγόρευση εξαγορών. Οι εξαγορές αποτελούν συνήθη τρόπο επέκτασης ενός παράγοντα της αγοράς σε νέες δραστηριότητες, προϊόντα ή επιχειρηματικούς τομείς. Ως εκ τούτου, η απαγόρευση απόκτησης συμμετοχής σε οποιαδήποτε επιχείριση παρεμποδίζει σαφώς τις δυνατότητες επέκτασης της τράπεζας. Η τράπεζα υπόκειται επίσης σε απαγόρευση χρήσης των μέτρων ενίσχυσης για διαφημιστικούς σκοπούς, απαγόρευση που επίσης προστατεύει τους ανταγωνιστές.
               
            
                  (78)
               
               
                  Όπως εξηγείται στις αιτιολογικές σκέψεις 68 έως 70 και συνοψίζεται στον πίνακα 2, η τράπεζα έχει καταβάλει σημαντικές επιπλέον προσπάθειες (σε σύγκριση με ό,τι προβλεπόταν κατά τον χρόνο έκδοσης της απόφασης για την κίνηση της διαδικασίας) για την περαιτέρω μείωση του εμπορικού της αποτυπώματος, ως μικρός τοπικός παράγοντας, και την αύξηση της αποδοτικότητάς της. Με τον τρόπο αυτό, ο κίνδυνος στρεβλώσεων του ανταγωνισμού θα περιοριστεί επαρκώς έως το τέλος του 2017. Εντούτοις, μέσω των δεσμεύσεων που έχουν αναληφθεί από τη Δανία η τράπεζα έχει λάβει επίσης ουσιαστικά πρόσθετα μέτρα για τον περιορισμό των στρεβλώσεων του ανταγωνισμού για το υπόλοιπο της περιόδου αναδιάρθρωσης, η οποία λήγει το αργότερο στο τέλος του 2019. Για τον λόγο αυτό, η Επιτροπή θεωρεί ότι έχουν αντιμετωπιστεί επαρκώς οι αμφιβολίες που διατυπώνονταν στην απόφαση για την κίνηση της διαδικασίας όσον αφορά τη στρέβλωση του ανταγωνισμού.
               
            6.3.4.   Αποκατάσταση της μακροπρόθεσμης βιωσιμότητας
      
      
                  (79)
               
               
                  Στην απόφασή της για την κίνηση της διαδικασίας, η Επιτροπή διατύπωσε αμφιβολίες ως προς το αν το προκαταρκτικό σχέδιο αναδιάρθρωσης που υποβλήθηκε τη συγκεκριμένη στιγμή παρείχε επαρκείς λόγους για να διασφαλιστεί η βιωσιμότητα της τράπεζας εντός της περιόδου αναδιάρθρωσης. Ειδικότερα, η Επιτροπή αμφισβήτησε ορισμένες από τις υποθέσεις στις οποίες στηριζόταν το σχέδιο αναδιάρθρωσης και θεώρησε ότι εξακολουθούσαν να υπάρχουν σημαντικές αβεβαιότητες. Τέλος, η τράπεζα εξέφρασε αμφιβολίες ως προς το αν η κεφαλαιακή θέση της τράπεζας ήταν επαρκώς ισχυρή ώστε να αντεπεξέλθει σε πρόσθετες απομειώσεις.
               
            
                  (80)
               
               
                  Την 1η Ιανουαρίου 2017, ο συνολικός δείκτης κεφαλαίου της τράπεζας ήταν 13,1 %. Ωστόσο, λόγω της σταδιακής καθιέρωσης της απαίτησης αποθέματος ασφαλείας διατήρησης κεφαλαίου («CCB»), η συνολική κεφαλαιακή απαίτηση της τράπεζας έχει αυξηθεί σε 13,8 % με αποτέλεσμα κεφαλαιακό έλλειμμα της τάξης περίπου του 0,7 % ή 116 εκατ. DKK (περίπου 15,6 εκατ. EUR). Εάν δεν λαμβάνονταν μέτρα, η τράπεζα θα εξακολουθούσε να εμφανίζει κεφαλαιακό έλλειμμα (αν και μικρότερο) την 1η Ιανουαρίου 2018 (και συγκεκριμένα 0,4 % του συνολικού δείκτη κεφαλαίου της ή 63 εκατ. DKK). Κατόπιν της έκδοσης μετοχών και της αναχρηματοδότησης των κεφαλαιακών της μέσων μειωμένης εξασφάλισης, η τράπεζα δεν θα εμφανίζει πλέον κεφαλαιακό έλλειμμα. Ειδικότερα, την 1η Ιανουαρίου 2018 η τράπεζα αναμένει να έχει κεφαλαιακό πλεόνασμα ύψους περίπου 667 εκατ. DKK (περίπου 90 εκατ. EUR) ή απόθεμα κατά 4,3 % υψηλότερο από την απαίτηση του συνολικού δείκτη κεφαλαίου της. Επιπλέον, η Δανία δεσμεύτηκε (βλέπε αιτιολογική σκέψη 44) ότι η τράπεζα θα διατηρήσει συγκεκριμένο πλεόνασμα κεφαλαίου το ύψος του οποίου θα υπερβαίνει το ποσό που απαιτείται βάσει κανονιστικών διατάξεων.
               
            
                  (81)
               
               
                  Η τράπεζα επανεξέτασε επίσης τη στρατηγική της και θα μειώσει περαιτέρω τις λειτουργικές της δαπάνες (βλέπε επίσης πίνακα 1). Ειδικότερα, η τράπεζα έχει μειώσει τον αριθμό των υποκαταστημάτων της από 24 το 2012 σε μόλις 15 στο τέλος του 2016. Κατά τον χρόνο έκδοσης της απόφασης για την κίνηση της διαδικασίας, η τράπεζα είχε προγραμματίσει μόνο τη μείωση του αριθμού των υποκαταστημάτων σε [18-22]. Κατά την ίδια περίοδο, η τράπεζα μείωσε το εργατικό δυναμικό της από 621 ΙΠΑ σε [460-490] ΙΠΑ (– [20-30] %). Μέχρι το τέλος του 2017, ο αριθμός αυτός θα μειωθεί περαιτέρω σε [374-425] ΙΠΑ (– [30-40] %) και ο στόχος είναι να ανέλθει σε [340-390] ΙΠΑ έως το τέλος του 2018 (σχεδόν – [30-40] %). Το σχέδιο αναδιάρθρωσης της τράπεζας κατά τον χρόνο έκδοσης της απόφασης για την κίνηση της διαδικασίας προέβλεπε επίπεδο προσωπικού [460-490] ΙΠΑ στο τέλος του 2017 (αριθμός που αντιστοιχεί σε μείωση της τάξης μόλις του [20-30] % σε σύγκριση με το τέλος του 2012). Τα σημαντικά αυτά πρόσθετα μέτρα περιορισμού των δαπανών αντικατοπτρίζονται στον δείκτη εξόδων/εσόδων, ο οποίος σημείωσε πτώση από 55,3 % το 2012 σε 50,3 % το 2016. Ο δείκτης αυτός αναμένεται να σημειώσει περαιτέρω πτώση και να ανέλθει στο [45-55] % έως το τέλος του 2017 και ακόμη και στο [40-50] % έως το τέλος του 2018. Κατά τον χρόνο έκδοσης της απόφασης για την κίνηση της διαδικασίας, στόχο της τράπεζας για το 2017 εξακολουθούσε να αποτελεί ένας δείκτης εξόδων/εσόδων της τάξης του [50-60] %. Ως εκ τούτου, είναι σαφές ότι η τράπεζα έχει καταβάλει σημαντικές επιπλέον προσπάθειες περιορισμού των δαπανών σε σύγκριση με τα όσα προβλέπονταν κατά τον χρόνο έκδοσης της απόφασης για την κίνηση της διαδικασίας. Οι εν λόγω επιπλέον προσπάθειες θα συμβάλουν στην κερδοφορία της τράπεζας και, συνεπώς, στη βιωσιμότητά της. Οι ειδικοί στόχοι σχετικά με τις λειτουργικές δαπάνες που καθορίζονται στις δεσμεύσεις θα συμβάλουν στο να εξασφαλιστεί ότι η τράπεζα θα εφαρμόσει τις υπόλοιπες προβλεπόμενες μειώσεις των δαπανών προκειμένου να διασφαλιστεί η βιωσιμότητά της.
               
            
                  (82)
               
               
                  Η τράπεζα σχεδιάζει επίσης να μειώσει περαιτέρω τα έξοδά της από τόκους (τα οποία έχουν ήδη μειωθεί από 727 εκατ. DKK το 2012 σε 185 εκατ. DKK το 2016) κατά [35-50] % έως το τέλος του 2017 και ακόμη και κατά [45-60] % έως το τέλος του 2018. Η σημαντική αυτή μείωση θα βασιστεί κατά κύριο λόγο στην αντικατάσταση προθεσμιακών καταθέσεων που λήγουν και έχουν μέσο επιτόκιο της τάξης του [0-5] % με νέες καταθέσεις με επιτόκιο περίπου της τάξης μόλις του [0-5] %. Περαιτέρω εξοικονόμηση όσον αφορά τα έξοδα από τόκους αναμένεται να εξασφαλιστεί μέσω της αναχρηματοδότησης της κεφαλαιακής βάσης μειωμένης εξασφάλισης της τράπεζας, στο πλαίσιο του σχεδίου αναδιάρθρωσης (βλέπε αιτιολογική σκέψη 40). Η τράπεζα υπέβαλε στοιχεία τα οποία αποδεικνύουν ότι η εξοικονόμηση αυτή είναι εφικτή και θα έχει επίσης θετικό αντίκτυπο στην κερδοφορία και τη βιωσιμότητα της τράπεζας. Επιπλέον, η τράπεζα μπορεί εύκολα να μειώσει το επιτόκιο επί των καταθέσεών της χωρίς να υπονομευθεί η χρηματοδότησή της δεδομένου ότι διαθέτει σημαντικό πλεόνασμα καταθέσεων (28). Παρά τη σημαντική μείωση του τοκισμού των καταθέσεων, η τράπεζα δεν προβλέπει ουσιαστική μείωση του πλεονάσματος καταθέσεών της καθώς η μείωση των καταθέσεων αναμένεται να είναι χαμηλότερη από τη μείωση του χαρτοφυλακίου δανείων.
               
            
                  (83)
               
               
                  Κρίσιμος παράγοντας για τη βιωσιμότητα και την κερδοφορία της τράπεζας θα είναι ο δείκτης απομείωσής της κατά την επόμενη διετία. Επί του παρόντος, η τράπεζα αναμένει ότι οι προβλέψεις ζημιών από δάνεια θα μειωθούν από 416 εκατ. DKK το 2016 σε [200-300] εκατ. DKK το 2017 και σε [200-300] εκατ. DKK το 2018. Ο βασικός λόγος της σημαντικής μείωσης του ποσού της προϋπολογισθείσας πρόβλεψης είναι η προσδοκία της τράπεζας ότι το χαρτοφυλάκιό της στον τομέα της γεωργίας, το οποίο αντιστοιχούσε στο μεγαλύτερο μέρος των απομειώσεων τα πρόσφατα έτη (29), θα εμφανίσει καλύτερα αποτελέσματα. Η εν λόγω προσδοκία βασίζεται στην υπόθεση ότι οι τιμές βασικών γεωργικών προϊόντων (όπως το γάλα και το χοίρειο κρέας) θα αυξηθούν έπειτα από τη μείωση που καταγράφηκε την περίοδο 2015-2016, καθώς και στην υπόθεση ότι η τάση αυτή δεν θα αναστραφεί τα επόμενα έτη. Οι προβλέψεις της Επιτροπής (30) δείχνουν ότι οι τιμές των γεωργικών προϊόντων έχουν πράγματι ανακάμψει μετά τη μείωση που σημειώθηκε την περίοδο 2015-2016, αλλά θα κυμανθούν περίπου στα ίδια επίπεδα μετά το 2017. Η τράπεζα αναμένει επίσης ελαφρά πτώση στις απομειώσεις για τον τομέα των ακινήτων, ενώ για τους άλλους τομείς αναμένεται μικρή αύξηση.
               
            
                  (84)
               
               
                  Συνολικά, εάν υλοποιηθούν οι υποθέσεις της τράπεζας, η κερδοφορία της θα βελτιωθεί σημαντικά τα επόμενη έτη. Ειδικότερα, η απόδοση ιδίων κεφαλαίων της τράπεζας μετά τους φόρους (31) θα αυξηθεί από 5,4 % το 2016, σε [7-11] % το 2017 και σε [7-11] % το 2018 (βλέπε επίσης πίνακα 1). Η σημαντική αύξηση της κερδοφορίας της τράπεζας βασίζεται κατά κύριο λόγο στη μείωση των δαπανών και στις μειωμένες ζημίες από δάνεια. Πράγματι, τα βασικά έσοδα της τράπεζας (κυρίως από τόκους και αμοιβές) θα κυμανθούν περίπου στα ίδια επίπεδα (βλέπε πίνακα 1). Η Επιτροπή θεωρεί ότι οι προβλεπόμενες μειώσεις στα έξοδα από τόκους και στις δαπάνες προσωπικού και τις διοικητικές δαπάνες μπορούν υπό κανονικές συνθήκες να επιτευχθούν εντός του προβλεπόμενου από την τράπεζα χρονοδιαγράμματος.
               
            
                  (85)
               
               
                  Όσον αφορά τη μείωση στις προβλέψεις ζημιών από δάνεια, η Επιτροπή θεωρεί ότι οι προγνώσεις της τράπεζας βασίζονται σε αισιόδοξες υποθέσεις. Η Επιτροπή θεωρεί θετικό το γεγονός ότι, έπειτα από διάφορες επιθεωρήσεις που πραγματοποιήθηκαν από τη DFSA, η τράπεζα εναρμόνισε την πολιτική πιστωτικού κινδύνου της με τις βέλτιστες πρακτικές παρόμοιων τραπεζών, όπως ανέφερε η DFSA στην Επιτροπή (βλέπε αιτιολογική σκέψη 43).
               
            
                  (86)
               
               
                  Η Επιτροπή επισημαίνει ότι η τράπεζα αποδέχθηκε, στο πλαίσιο των συζητήσεων με τη Nykredit, τη διενέργεια ελέγχου δέουσας επιμέλειας από τη Deloitte στο τέλος του 2016, ο οποίος οδήγησε στην εγγραφή πρόσθετων απομειώσεων ποσού περίπου [50-150] εκατ. DKK (32). Με τον τρόπο αυτό αναμένεται να μειωθεί η αβεβαιότητα σχετικά με τις μελλοντικές ανάγκες πρόβλεψης.
               
            
                  (87)
               
               
                  Ωστόσο, η αναμενόμενη μείωση στις ζημίες από δάνεια θα εξαρτηθεί σε μεγάλο βαθμό από τις μακροοικονομικές συνθήκες και, ιδιαίτερα, από τις επιδόσεις του γεωργικού τομέα. Δεδομένου του μεγέθους των ανοιγμάτων της τράπεζας στον γεωργικό τομέα και των σημαντικών επιπτώσεων που είχαν κατά το παρελθόν οι προβλέψεις για ζημίες από δάνεια στην κερδοφορία της τράπεζας, η Επιτροπή προέβη σε ανάλυση ευαισθησίας στο πλαίσιο της οποίας οι προβλέψεις ζημιών από δάνεια προσαρμόζονται σε πιο συνετά επίπεδα. Στην εν λόγω ανάλυση, οι προβλέψεις ζημιών από δάνεια καθορίζονται σε ποσοστό κατά 20 % υψηλότερο από τα σχετικά προϋπολογισθέντα ποσά για τα έτη 2017 και 2018. Με βάση την αναθεωρημένη υπόθεση, η απόδοση ιδίων κεφαλαίων της τράπεζας θα μειωθεί κατά [0-5] % και κατά [0-5] % το 2017 και το 2018 αντίστοιχα, αλλά θα παραμείνει σε επίπεδα κερδοφορίας που θα επιτρέπουν στην τράπεζα να αντλήσει περαιτέρω κεφάλαιο από πηγές της αγοράς εάν απαιτηθεί. Ωστόσο, το ικανοποιητικό κεφαλαιακό απόθεμα ασφαλείας της τράπεζας (βλέπε αιτιολογική σκέψη 80) θα επαρκεί για την απορρόφηση πρόσθετων ζημιών από δάνεια ή άλλων αρνητικών στοιχείων και για τη διατήρηση της φερεγγυότητας της τράπεζας. Για τον λόγο αυτό, οι πιθανότητες να χρειαστεί η τράπεζα νέο κεφάλαιο ή κρατική ενίσχυση τα επόμενα έτη φαίνονται πολύ περιορισμένες.
               
            
                  (88)
               
               
                  Ακόμη και με βάση το ακραία δυσμενές σενάριο που σχεδιάστηκε από τη DFSA, η τράπεζα θα εξακολουθήσει να διαθέτει υψηλό κεφαλαιακό απόθεμα ασφαλείας μετά την εισφορά κεφαλαίων από ιδιώτες επενδυτές. Το σενάριο της DFSA προβλέπει, μεταξύ άλλων, χαμηλότερα έσοδα από τόκους, υψηλότερες αποσβέσεις και πρόσθετες απομειώσεις συνολικού ποσού [400-600] εκατ. DKK σε σύγκριση με τα όσα προβλέπονταν για τα έτη 2018 και 2019. Παρότι η τράπεζα θα καταστεί ζημιογόνος κατά τη διετία αυτή, οι δείκτες φερεγγυότητάς της θα υπερβαίνουν σε ικανοποιητικό βαθμό τις κανονιστικές απαιτήσεις. Με άλλα λόγια, οι δείκτες πραγματικής απομείωσης θα μπορούσαν να είναι ακόμη και υψηλότεροι χωρίς να δημιουργηθεί πρόβλημα φερεγγυότητας για την τράπεζα τα επόμενα έτη. Κατά συνέπεια, ακόμη και με βάση ένα ακραία δυσμενές σενάριο, η τράπεζα δεν είναι πιθανό να χρειαστεί νέο κεφάλαιο ή νέα κρατική ενίσχυση για να διασφαλίσει τη φερεγγυότητά της.
               
            
                  (89)
               
               
                  Με βάση τα ανωτέρω, η Επιτροπή θεωρεί ότι η προβλεπόμενη RoE της τράπεζας για το 2017 θα επαρκεί για την αποκατάσταση της βιωσιμότητας της τράπεζας. Ως εκ τούτου η τράπεζα θα εκπληρώσει την απαίτηση που αναφέρεται στο σημείο 15 της ανακοίνωσης περί αναδιάρθρωσης, βάσει της οποίας η αναδιάρθρωση δεν θα πρέπει να διαρκέσει πάνω από πέντε έτη. Ωστόσο, λαμβάνοντας υπόψη την τρωτότητα της τράπεζας σε μακροοικονομικούς κραδασμούς (ειδικότερα όσον αφορά τον γεωργικό τομέα) και το γεγονός ότι η ίδια η τράπεζα σχεδιάζει περαιτέρω αναδιάρθρωσή της, η Επιτροπή κρίνει σκόπιμο και συνετό να αποδεχθεί τις δεσμεύσεις που ανελήφθησαν από τη Δανία, οι οποίες ισχύουν έως το τέλος του 2018 (και μπορούν να παραταθούν κατά ένα έτος εάν είναι απαραίτητο).
               
            
                  (90)
               
               
                  Η Επιτροπή επισημαίνει ότι οι δεσμεύσεις που προτάθηκαν από τη Δανία (βλέπε αιτιολογική σκέψη 44) παρέχουν πρόσθετη διασφάλιση όσον αφορά τη μακροπρόθεσμη βιωσιμότητα της τράπεζας. Ειδικότερα, σε περίπτωση που η τράπεζα δεν επιτύχει RoE της τάξης του [7-11] % έως το 2018, η περίοδος αναδιάρθρωσης θα παραταθεί κατά ένα έτος και θα εφαρμοστούν πρόσθετα μέτρα ώστε να διασφαλιστεί η μακροπρόθεσμη βιωσιμότητα της τράπεζας. Συγκεκριμένα, σε περίπτωση παράτασης της περιόδου αναδιάρθρωσης, η τράπεζα θα πρέπει να (ανα)τιμολογήσει κάθε σχέση με πελάτη (με ορισμένες περιορισμένες εξαιρέσεις) κατά τέτοιο τρόπο ώστε να επιτύχει προκαθορισμένους στόχους κερδοφορίας ανά πελάτη (33). Με τον τρόπο αυτό, η τράπεζα ενισχύει τα έσοδά της σε περίπτωση που η RoE δεν επιτύχει τον στόχο του [7-11] % το 2018. Δεδομένου ότι η τράπεζα έχει ήδη δεσμευθεί για τη λήψη σημαντικών μέτρων περιορισμού των δαπανών, παρότι δεν ελέγχει πλήρως το επίπεδο των ζημιών από δάνεια (οι οποίες εξαρτώνται από μακροοικονομικές συνθήκες), το μέτρο αυτό φαίνεται ενδεδειγμένο για την ενίσχυση της κερδοφορίας της τράπεζας εφόσον παραστεί ανάγκη. Ως εκ τούτου, η Επιτροπή θεωρεί ότι οι δεσμεύσεις παρέχουν περαιτέρω διασφάλιση σχετικά με τη μακροπρόθεσμη βιωσιμότητα της τράπεζας.
               
            
                  (91)
               
               
                  Με βάση τα ανωτέρω, η Επιτροπή δεν έχει πλέον αμφιβολίες σχετικά με την επάρκεια της μακροπρόθεσμης βιωσιμότητας της τράπεζας. Ειδικότερα, μετά την αύξηση κεφαλαίου, η τράπεζα θα διαθέτει ικανοποιητικό απόθεμα ασφαλείας το οποίο θα υπερβαίνει τις κανονιστικές κεφαλαιακές απαιτήσεις και θα είναι σε θέση να απορροφήσει πρόσθετες απομειώσεις, εφόσον προκύψουν, χωρίς να παραβιαστούν οι εν λόγω απαιτήσεις. Επιπλέον, η πρόσθετη εξοικονόμηση κόστους (μείωση των εξόδων από τόκους και των λειτουργικών δαπανών) θα συμβάλει στη βελτίωση της κερδοφορίας της τράπεζας. Συνολικά, ως αποτέλεσμα όλων των ενεργειών που προβλέπονται στα μέτρα του σχεδίου αναδιάρθρωσης, η κερδοφορία της τράπεζας θα αυξηθεί σημαντικά επιτρέποντας στην τράπεζα να αντλήσει επιπλέον κεφάλαιο από την αγορά εφόσον παραστεί ανάγκη. Τέλος, οι δεσμεύσεις θα διασφαλίσουν την εφαρμογή των υπόλοιπων μέτρων περιορισμού των δαπανών, τη διατήρηση επαρκών κεφαλαιακών αποθεμάτων ασφαλείας και την αύξηση των εσόδων εάν η κερδοφορία της τράπεζας δεν επιτύχει τον στόχο για RoE της τάξης του [7-11] %. Ως εκ τούτου, η Επιτροπή θεωρεί ότι το πιο πρόσφατο σχέδιο αναδιάρθρωσης της τράπεζας παρέχει επαρκείς λόγους για τη διασφάλιση της βιωσιμότητας της τράπεζας και αίρει κάθε αμφιβολία που διατυπώθηκε στην απόφαση για την κίνηση της διαδικασίας.
               
            7.   ΣΥΜΠΕΡΑΣΜΑ
      
      
                  (92)
               
               
                  Με βάση την ανωτέρω αξιολόγηση, οι αμφιβολίες της Επιτροπής που διατυπώθηκαν στην απόφαση για την κίνηση της διαδικασίας έχουν εξαλειφθεί. Συνεπώς, η κρατική ενίσχυση στην παρούσα υπόθεση θα πρέπει να κηρυχθεί συμβιβάσιμη με την εσωτερική αγορά σύμφωνα με το άρθρο 107 παράγραφος 3 στοιχείο β) της Συνθήκης,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Η κρατική ενίσχυση που χορήγησε η Δανία υπέρ της Vestjysk Bank συμβιβάζεται με την εσωτερική αγορά κατά την έννοια του άρθρου 107 παράγραφος 3 στοιχείο β) της Συνθήκης, με την επιφύλαξη των δεσμεύσεων που παρατίθενται στο παράρτημα.
      Άρθρο 2
      Η παρούσα απόφαση απευθύνεται στο Βασίλειο της Δανίας.
      
         Βρυξέλλες, 18 Ιουλίου 2017.
         
            
               Για την Επιτροπή
            
            Margrethe VESTAGER
            
               Μέλος της Επιτροπής
            
         
      
      
         (1)  ΕΕ C 220 της 17.6.2016, σ. 23.
      
         (2)  Απόφαση της Επιτροπής στην υπόθεση SA.34423 (ΕΕ C 348 της 3.10.2014, σ. 2).
      
         (3)  Βλέπε υποσημείωση 1.
      
         (4)  Κανονισμός αριθ. 1 του Συμβουλίου περί καθορισμού του γλωσσικού καθεστώτος της Ευρωπαϊκής Οικονομικής Κοινότητος (ΕΕ 17 της 6.10.1958, σ. 385).
      
         (5)  Το 2012, ποσό 287,6 εκατ. DKK (39 εκατ. EUR) συν τους δεδουλευμένους τόκους ύψους 8,7 εκατ. DKK (1,2 εκατ. EUR) μετατράπηκε σε μετοχές.
      
         (6)  Το 2012, ποσό 142,2 εκατ. DKK (19 εκατ. EUR) συν τους δεδουλευμένους τόκους ύψους 5 εκατ. DKK (0,7 εκατ. EUR) μετατράπηκε σε μετοχές.
      
         (7)  Έπειτα από ανακεφαλαιοποίηση στο πλαίσιο του προγράμματος ανακεφαλαιοποίησης το 2009 και μετατροπή της εισφοράς κεφαλαίου σε μετοχικό κεφάλαιο στις 20 Φεβρουαρίου 2012. Η Vestjysk Bank άντλησε κρατικό υβριδικό βασικό κεφάλαιο με αρχικό κεφάλαιο 1,44 δισεκατ. DKK (194 εκατ. EUR), εκ των οποίων ποσό 287,6 εκατ. DKK (39 εκατ. EUR) συν τους δεδουλευμένους τόκους ύψους περίπου 8,7 εκατ. DKK (1,2 εκατ. EUR) μετατράπηκε σε μετοχές στη Vestjysk Bank. Κατά το διάστημα 2009-2011, η Vestjysk Bank κατέβαλε στο δανικό κράτος συνολικό ποσό 312,8 εκατ. DKK (42 εκατ. EUR) σε τοκομερίδια. Το ετήσιο επιτόκιο των τοκομεριδίων ορίστηκε σε 9,69 % και 10,19 %, ανάλογα με το αν περιλαμβάνονταν τα τέλη δικαιώματος μετατροπής. Η Aarhus Lokalbank άντλησε κρατικό υβριδικό βασικό κεφάλαιο με αρχικό κεφάλαιο 177,8 δισεκατ. DKK (24 εκατ. EUR), εκ των οποίων ποσό 142,2 εκατ. DKK (19 εκατ. EUR) συν τους δεδουλευμένους τόκους ύψους περίπου 5 εκατ. DKK (0,7 εκατ. EUR) μετατράπηκε στη συνέχεια σε μετοχές στην Aarhus Lokalbank. Κατά το διάστημα 2009-2011, η Aarhus Lokalbank κατέβαλε στο δανικό κράτος συνολικό ποσό 25,9 εκατ. DKK (3,5 εκατ. EUR) σε τοκομερίδια. Το ετήσιο επιτόκιο των τοκομεριδίων ορίστηκε σε 10,92 % και 11,42 %, ανάλογα με το αν περιλαμβάνονταν τα τέλη δικαιώματος μετατροπής.
      
         (8)  Η κρατική οντότητα που δημιουργήθηκε ως αρμόδια για τα μέτρα κρατικής ενίσχυσης που θεσπίστηκαν στη Δανία στο πλαίσιο της χρηματοπιστωτικής κρίσης.
      
         (9)  Η εν λόγω πράξη επαναγοράς αφορούσε δάνειο μειωμένης εξασφάλισης ονομαστικής αξίας 40 εκατ. NOK (περίπου 5,2 εκατ. EUR). Η επαναγορά αυτή ολοκληρώθηκε στις 13 Ιουνίου 2013 και εκτελέστηκε σε μέση τιμή της τάξης του 62 % του κεφαλαίου, ήτοι 2 εκατοστιαίες μονάδες υψηλότερα από την τιμή αγοράς του 50 % συν την πριμοδότηση του 10 %. Συνεπώς, η Vestjysk Bank κατέβαλε στους κατόχους των χρεογράφων μειωμένης εξασφάλισης υπερβάλλον ποσό που αντιστοιχούσε στο 2 % του κεφαλαίου.
      
         (10)  Ανακοίνωση της Επιτροπής σχετικά με την εφαρμογή, μετά την 1η Ιανουαρίου 2012, των κανόνων περί κρατικών ενισχύσεων στα μέτρα στήριξης των τραπεζών εντός του πλαισίου της χρηματοπιστωτικής κρίσης («ανακοίνωση περί παράτασης του 2011») (ΕΕ C 356 της 6.12.2011, σ. 7).
      
         (11)  Η κοινοπραξία αποτελείται από τις εξής οντότητες: Nykredit, Maj Invest (για λογαριασμό πελατών), Arbejdernes Landsbank, AP Pension, Novo A/S, the C.L. David Foundation and Collection, ISP Pension και Vestjylland Forsikring. Η κοινοπραξία θεωρεί ότι η επένδυσή της στη Vestjysk Bank έχει αμιγώς χρηματοοικονομικό χαρακτήρα. Κανένα μέλος της κοινοπραξίας δεν θα αποκτήσει τον έλεγχο της Vestjysk (η μεγαλύτερη ατομική επένδυση θα ανέρχεται σε λιγότερο από το 20 % της τράπεζας), ούτε κάποιο από τα μέλη επιθυμεί να συνδυάσει τις δραστηριότητες της τράπεζας με τις δικές του.
      
         (12)  Η τιμή εξόφλησης ανέρχεται σε 110 % του κεφαλαίου, το οποίο σημαίνει ότι το ποσό της εξόφλησης θα ανέλθει σε περίπου 316 εκατ. DKK.
      
         (*1)  Εμπιστευτικές πληροφορίες
      
         (13)  Το εν λόγω εκτελεστικό διάταγμα εφαρμόζει τις κατευθυντήριες γραμμές της ΕΑΤ για την εσωτερική διακυβέρνηση.
      
         (14)  Βλέπε σημεία 84 και 89-96 της ανακοίνωσης της Επιτροπής σχετικά με την έννοια της κρατικής ενίσχυσης.
      
         (15)  Βλέπε σημείο 80 της τραπεζικής ανακοίνωσης του 2013.
      
         (16)  Στο πλαίσιο της διαδικασίας αυτής υπήρξε επικοινωνία με τουλάχιστον εννέα τράπεζες, επτά εκ των οποίων εξέφρασαν αρχικό ενδιαφέρον για την τράπεζα (ή τμήμα αυτής). Ωστόσο, κατόπιν ελέγχου δέουσας επιμέλειας, καμία δεν υπέβαλε προσφορά.
      
         (17)  Ειδικότερα, υπήρξε επικοινωνία με όλους τους σχετικούς αγοραστές με στρατηγικό σκεπτικό και σημαντικές συνέργειες, καθώς και με έναν δυνητικό επενδυτή (εκτός του […]), ο οποίος είχε εκδηλώσει ενδιαφέρον κατά τη διαδικασία.
      
         (18)  Στο πλαίσιο της δεύτερης αυτής διαδικασίας υπήρξε επικοινωνία με τουλάχιστον επτά τράπεζες και έναν επενδυτή, τρεις εκ των οποίων εξέφρασαν αρχικό ενδιαφέρον. Μόνο δύο προχώρησαν στο στάδιο της δέουσας επιμέλειας, αλλά κανένας δεν υπέβαλε προσφορά.
      
         (19)  Όλοι οι δυνητικοί ανταγωνιστές, ακόμη και αν δεν έλαβαν επίσημη πρόσκληση, μπορούσαν να συμμετάσχουν στη εν εξελίξει διαδικασία διαγωνισμού και η αγορά ενημερώθηκε για την αναζήτηση αγοραστή από τη SEB, στην οποία είχε ανατεθεί από τη Δανία το καθήκον να βρει αγοραστή για τη συμμετοχή της στην τράπεζα και να διαχειριστεί τη διαδικασία πώλησης (βλέπε υποσημείωση 17).
      
         (20)  Πρέπει να σημειωθεί ότι η μετοχή έχει απολέσει πάνω από το ένα τρίτο της αξίας της μετά την ανακοίνωση. Ως εκ τούτου, στις 28 Ιουνίου 2017, η τιμή της μετοχής ανερχόταν σε μόλις 9 DKK. Επιπλέον, η εξέλιξη της τιμής της μετοχής φαίνεται να καθορίζεται σε μεγάλο βαθμό από τους περίπου 40 000 ιδιώτες επενδυτές λιανικής και το γεγονός αυτό εξηγεί ενδεχομένως γιατί η εξέλιξη της τιμής της μετοχής της τράπεζας δεν αντανακλά την υποκείμενη απόδοση. Οι μετοχές είναι επίσης μη ευχερώς ρευστοποιήσιμες (μόνο το 6 % του μετοχικού κεφαλαίου αποτέλεσε αντικείμενο διαπραγμάτευσης το τελευταίο έτος), ενώ το περιορισμένο ποσοστό μετοχών ελεύθερης διασποράς (μόνο 18,52 %) μειώνει περαιτέρω την πιθανότητα η τιμή της μετοχής να αντανακλά με ακρίβεια την πραγματική αξία της τράπεζας.
      
         (21)  Στην περίπτωση αυτή, το κράτος δεν θα είχε πωλήσει τις μετοχές του στη Vestjysk αλλά η συμμετοχή του θα είχε μειωθεί από 81 % σε 23 % μετά την έκδοση μετοχών. Το σύνολο του κεφαλαίου μειωμένης εξασφάλισης, συμπεριλαμβανομένων των κρατικών υβριδικών ομολόγων, θα είχε εξοφληθεί πρόωρα στην ονομαστική αξία. Τέλος, η έκδοση νέων μετοχών θα είχε συμπληρωθεί από την έκδοση νέου κεφαλαίου της κατηγορίας 2 ποσού 275 εκατ. DKK.
      
         (22)  Η προθεσμία υποβολής ανταγωνιστικής προσφοράς είναι η 18η Ιουλίου 2017 και ώρα 16:00.
      
         (23)  Folketingstidende E, Aktstykke 114, 29 Ιουνίου 2017. Αυτό αναφέρθηκε επίσης στα σχετικά δελτία τύπου της 12ης Ιουνίου 2017: https://www.fm.dk/nyheder/pressemeddelelser/2017/06/staten-indgaar-aftale-om-salg-af-sine-aktier-i-vestjysk-bank και της 19ης Ιουνίου 2017: https://www.fm.dk/nyheder/pressemeddelelser/2017/06/officielt-tilbud-paa-statens-aktier-i-vestjysk-bank-er-nu-fremsat
      
         (24)  Ανακοίνωση σχετικά με την εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης («τραπεζική ανακοίνωση του 2008») (ΕΕ C 270 της 25.10.2008, σ. 8)· ανακοίνωση σχετικά με την ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού («ανακοίνωση περί ανακεφαλαιοποίησης») (ΕΕ C 10 της 15.1.2009, σ. 2)· ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα («ανακοίνωση περί απομειωμένων περιουσιακών στοιχείων») (ΕΕ C 72 της 26.3.2009, σ. 1)· ανακοίνωση της Επιτροπής περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων («ανακοίνωση περί αναδιάρθρωσης») (ΕΕ C 195 της 19.8.2009, σ. 9)· ανακοίνωση της Επιτροπής σχετικά με την εφαρμογή, από την 1η Ιανουαρίου 2011, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης («ανακοίνωση περί παράτασης του 2010») (ΕΕ C 329 της 7.12.2010, σ. 7)· ανακοίνωση της Επιτροπής σχετικά με την εφαρμογή, από την 1η Ιανουαρίου 2012, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης («ανακοίνωση περί παράτασης του 2011») (ΕΕ C 356 της 6.12.2011, σ. 7)· ανακοίνωση της Επιτροπής σχετικά με την εφαρμογή, μετά την 1η Αυγούστου 2013, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης («τραπεζική ανακοίνωση του 2013») (ΕΕ C 216 της 30.7.2013, σ. 1).
      
         (25)  Πρέπει να σημειωθεί ότι στις απαιτήσεις επιμερισμού των επιβαρύνσεων που ίσχυαν κατά τον χρόνο χορήγησης των μέτρων δεν περιλαμβανόταν η απομείωση ή η μετατροπή χρεωστικών τίτλων μειωμένης εξασφάλισης, η οποία κατέστη απαίτηση μετά την έναρξη ισχύος της τραπεζικής ανακοίνωσης του 2013 την 1η Αυγούστου 2013.
      
         (26)  Βλέπε σημείο 26 της ανακοίνωσης περί αναδιάρθρωσης.
      
         (27)  Επεξηγηματικό σημείωμα της 13ης Ιουνίου 2012, το οποίο καταρτίστηκε από υπαλλήλους της Γενικής Διεύθυνσης Ανταγωνισμού της Επιτροπής, σχετικά με τις «επαναγορές υβριδικών τίτλων από τράπεζες που λαμβάνουν κρατική ενίσχυση».
      
         (28)  Ο δείκτης δανείων προς καταθέσεις της τράπεζας ήταν 74 % στο τέλος του 2016 και ο δείκτης αυτός αναμένεται να ανέλθει σε περίπου 73 % το 2018.
      
         (29)  Οι ακαθάριστες απομειώσεις των χαρτοφυλακίων στους τομείς της γεωργίας και της αλιείας ανήλθαν σε ποσοστό περίπου 57 %, 68 % και 78 % των συνολικών ακαθάριστων απομειώσεων τα έτη 2014, 2015 και 2016 αντίστοιχα.
      
         (30)  Βλέπε https://ec.europa.eu/agriculture/markets-and-prices/medium-term-outlook_el
      
         (31)  Στα στοιχεία αυτά συνυπολογίζεται η σχεδιαζόμενη αύξηση κεφαλαίου ύψους 745 εκατ. DKK.
      
         (32)  Η Deloitte προέβη σε έλεγχο 135 δανειακών υποχρεώσεων της τράπεζας, οι οποίες αντιστοιχούσαν στο 25 % του συνόλου των επιχειρηματικών δανειακών υποχρεώσεων και στο 40 % του συνόλου των δανειακών υποχρεώσεων για τις οποίες υπάρχουν αντικειμενικά στοιχεία που καταδεικνύουν απομείωση. Η τράπεζα προέβη σε παρέκταση των πορισμάτων αυτού του ελέγχου δέουσας επιμέλειας και με βάση ορισμένες υποθέσεις κατέληξε στις πρόσθετες απομειώσεις που απαιτούνταν για ολόκληρο το χαρτοφυλάκιό της.
      
         (33)  Οι στόχοι αυτοί θα εφαρμοστούν με βάση το χαρτοφυλάκιο όσον αφορά τους πελάτες-καταναλωτές, ενώ όσον αφορά τους πελάτες-επιχειρήσεις θα εφαρμοστούν σε επίπεδο σχέσης με κάθε επιμέρους πελάτη.
      
         ΠΑΡΑΡΤΗΜΑ
         
            ΟΡΟΙ ΧΟΡΗΓΗΣΗΣ ΤΗΣ ΕΝΙΣΧΥΣΗΣ (ΥΠΟΘΕΣΗ SA.34720) ΔΑΝΙΑ — ΣΧΕΔΙΟ ΑΝΑΔΙΑΡΘΡΩΣΗΣ ΤΗΣ VESTJYSK BANK
         
         1.   ΙΣΤΟΡΙΚΟ
         Το Βασίλειο της Δανίας («Δανία») διασφαλίζει ότι η Vestjysk Bank A/S («Vestjysk» ή «η τράπεζα») θα εφαρμόσει το σχέδιο αναδιάρθρωσης που υποβλήθηκε στις 14 Ιουνίου 2017.
         Η Δανία αναλαμβάνει τις ακόλουθες δεσμεύσεις («οι δεσμεύσεις»), οι οποίες αποτελούν αναπόσπαστο μέρος του εν λόγω σχεδίου αναδιάρθρωσης.
         Οι δεσμεύσεις ισχύουν από την ημερομηνία έκδοσης της απόφασης της Ευρωπαϊκής Επιτροπής («η Επιτροπή») για την έγκριση του σχεδίου αναδιάρθρωσης («η απόφαση»).
         Το κείμενο των δεσμεύσεων ερμηνεύεται υπό το πρίσμα της απόφασης και του γενικού πλαισίου του δικαίου της Ένωσης και με αναφορά στον κανονισμό (ΕΕ) 2015/1589 του Συμβουλίου (1).
         Η Δανία διασφαλίζει ότι η Vestjysk θα λάβει τα μέτρα που είναι αναγκαία για την ορθή και πλήρη συμμόρφωση με τις παρούσες δεσμεύσεις έως το τέλος της περιόδου αναδιάρθρωσης.
         2.   ΟΡΙΣΜΟΙ
         Για τους σκοπούς των δεσμεύσεων, οι κατωτέρω όροι νοούνται ως εξής:
         1.   
               Βασική περιοχή δραστηριοποίησης
            : η περιοχή της Γιουτλάνδης.
         2.   
               Απόφαση
            : η απόφαση της Επιτροπής με την οποία εγκρίνεται το μέτρο κρατικής ενίσχυσης και το σχέδιο αναδιάρθρωσης της Vestjysk στην υπόθεση SA.34720, με ημερομηνία [να συμπληρωθεί].
         3.   
               Ημερομηνία έναρξης ισχύος
            : η ημερομηνία έκδοσης της απόφασης.
         4.   
               Δείκτης χρηματοδότησης
            : ο λόγος της δανειοδότησης προς τη σταθερή χρηματοδότηση υπό τη μορφή κεφαλαίου κίνησης πλην ομολόγων με εναπομένουσα ληκτότητα μικρότερη του ενός έτους.
         5.   
               ΔΚΡ
            : δείκτης κάλυψης ρευστότητας.
         6.   
               Εντολοδόχος παρακολούθησης
            : ένα ή περισσότερα φυσικά ή νομικά πρόσωπα, ανεξάρτητα από τη Vestjysk, τα οποία εγκρίνονται από την Επιτροπή και διορίζονται από τη Vestjysk, και τα οποία είναι επιφορτισμένα με το καθήκον να παρακολουθούν τη συμμόρφωση της Vestjysk με τις δεσμεύσεις.
         7.   
               Σχέδιο αναδιάρθρωσης
            : το σχέδιο αναδιάρθρωσης (επιχειρηματικό σχέδιο όπως επικαιροποιήθηκε και υποβλήθηκε στην Επιτροπή τον Ιούνιο του 2017) της Vestjysk, το οποίο εγκρίθηκε με την απόφαση.
         8.   
               RoE
            : απόδοση ιδίων κεφαλαίων μετά τους φόρους.
         9.   
               RoE σε επίπεδο πελάτη
            : RoE προ φόρων σε επίπεδο σχέσης με τον πελάτη, η οποία υπολογίζεται με βάση τιμή μεταβίβασης χρηματοδότησης ανάλογη με κόστος χρηματοδότησης αντίστοιχης ληκτότητας και προσαρμοσμένη για κόστος κινδύνου. Στον υπολογισμό αυτό περιλαμβάνεται ο μέσος σταθμισμένος όγκος όλων των δανείων που έχουν χορηγηθεί σε έναν πελάτη· μπορούν επίσης να συνυπολογίζονται άλλα τέλη επιχειρηματικής δραστηριότητας ή τραπεζικών συναλλαγών που συνεισφέρουν στην κερδοφορία της σχέσης με τον εν λόγω πελάτη, ώστε ένα νέο δάνειο να είναι πιθανόν να παράγει χαμηλότερη απόδοση εάν αντισταθμίζεται με έσοδα από άλλα τέλη επιχειρηματικής δραστηριότητας ή τραπεζικών συναλλαγών.
         10.   
               Κρατικά υβριδικά ομόλογα
            : Τα ομόλογα μειωμένης εξασφάλισης που έχουν αναληφθεί από τη Δανία (στα δανικά: hybrid kernekapital udstedt under bankpakke II).
         Για τους σκοπούς των δεσμεύσεων, με τον ενικό αριθμό των όρων αυτών νοείται και ο πληθυντικός (και αντιστρόφως), εκτός αν οι δεσμεύσεις προβλέπουν διαφορετικά.
         3.   ΓΕΝΙΚΑ
         
                  
                     3.1.
                  
                  
                     Η Δανία αναλαμβάνει να εξασφαλίσει την απόλυτη τήρηση των δεσμεύσεων κατά την εφαρμογή της περιόδου αναδιάρθρωσης.
                  
               
                  
                     3.2.
                  
                  
                     Η περίοδος αναδιάρθρωσης λήγει στις 31 Δεκεμβρίου 2018, υπό την προϋπόθεση ότι η Vestjysk θα επιτύχει RoE της τάξης του [7-11] % με βάση τους τελικούς ετήσιους λογαριασμούς που υποβλήθηκαν σε λογιστικό έλεγχο για το 2018 και, εάν η RoE αυτή δεν επιτευχθεί για το 2018, λήγει στις 31 Δεκεμβρίου 2019, με βάση τελική έκθεση του εντολοδόχου παρακολούθησης που αφορά τις δεσμεύσεις που ισχύουν για το συγκεκριμένο έτος. Οι δεσμεύσεις εφαρμόζονται κατά τη διάρκεια της περιόδου αναδιάρθρωσης, εκτός εάν προβλέπεται διαφορετικά.
                  
               4.   ΑΝΑΔΙΑΡΘΡΩΣΗ ΤΗΣ VESTJYSK: ΚΕΦΑΛΑΙΟΠΟΙΗΣΗ ΚΑΙ ΕΞΙΣΟΡΡΟΠΗΣΗ ΤΟΥ ΧΑΡΤΟΦΥΛΑΚΙΟΥ ΔΑΝΕΙΩΝ
         
                  
                     4.1.
                  
                  
                     Καθ' όλη τη διάρκεια της περιόδου αναδιάρθρωσης η Vestjysk διατηρεί κεφάλαιο όχι κατώτερο από i) το 2 % του συνολικού ποσού έκθεσης σε κίνδυνο και ii) 325 εκατ. DKK επιπλέον του ποσού των αναγκών φερεγγυότητας και της απαίτησης συνδυασμένου αποθέματος ασφαλείας βάσει των εφαρμοστέων νομοθετικών και κανονιστικών διατάξεων.
                  
               
                  
                     4.2.
                  
                  
                     Καθ' όλη τη διάρκεια της περιόδου αναδιάρθρωσης, η Vestjysk συμμορφώνεται με τις ακόλουθες απαιτήσεις ρευστότητας:
                     
                                 —
                              
                              
                                 Η Vestjysk διατηρεί ΔΚΡ τουλάχιστον 100 % μετρούμενο σύμφωνα με τις εφαρμοστέες νομοθετικές και κανονιστικές διατάξεις.
                              
                           
                                 —
                              
                              
                                 Η Vestjysk διατηρεί κάλυψη πλεονάζουσας ρευστότητας ποσοστού τουλάχιστον 50 % της απαίτησης κάλυψης της ρευστότητας βάσει των εφαρμοστέων νομοθετικών και κανονιστικών διατάξεων.
                              
                           
                                 —
                              
                              
                                 Η Vestjysk διατηρεί μέγιστο δείκτη χρηματοδότησης 1 μετρούμενο σύμφωνα με τις εφαρμοστέες νομοθετικές και κανονιστικές διατάξεις.
                              
                           
               
                  
                     4.3.
                  
                  
                     Το μέγεθος του ισολογισμού της Vestjysk για το 2017 δεν είναι υψηλότερο από το μέγεθος για το 2016 και δεν υπερβαίνει ποσό 20 300 εκατ. DKK το 2018 και 21 000 εκατ. DKK το 2019 (κατά περίπτωση).
                  
               
                  
                     4.4.
                  
                  
                     Κατά την περίοδο αναδιάρθρωσης η Vestjysk εξισορροπεί τη δανειοδότησή της ως εξής:
                     
                                 —
                              
                              
                                 Το ποσοστό της καθαρής δανειοδότησης, συμπεριλαμβανομένων των εγγυήσεων στον τομέα των ακινήτων, δεν υπερβαίνει το 25 % της συνολικής καθαρής δανειοδότησης (δάνεια προς πελάτες) συμπεριλαμβανομένων των εγγυήσεων ανά πάσα στιγμή.
                              
                           
               
                  
                     4.5.
                  
                  
                     Στις 31 Δεκεμβρίου κάθε έτους η καθαρή δανειοδότηση ως μέση καθαρή δανειοδότηση ανά έτος στους τομείς της γεωργίας, της θήρας, της δασοκομίας και της αλιείας δεν υπερβαίνει το μερίδιό της στη συνολική καθαρή δανειοδότηση στις 31 Δεκεμβρίου 2016 (ήτοι 20 % των συνολικών δανείων προς πελάτες κατά τα οριζόμενα ανωτέρω) εάν και στο μέτρο που η πλεονάζουσα αυτή καθαρή δανειοδότηση είναι αποτέλεσμα χορήγησης δανείων σε νέους πελάτες ή αύξηση της χορήγησης δανείων στους υφιστάμενους πελάτες.
                  
               
                  
                     4.6.
                  
                  
                     Η Vestjysk δεν χορηγεί νέα δάνεια σε πελάτες εκτός της βασικής περιοχής δραστηριοποίησης, εκτός εάν ο πελάτης παρέχει ιδία χρηματοδότηση ποσοστού τουλάχιστον [35-45] % και το δάνειο είναι εξασφαλισμένο. Η Vestjysk δεν χορηγεί νέα δάνεια σχετικά με περιουσιακά στοιχεία εκτός Δανίας.
                  
               
                  
                     4.7.
                  
                  
                     Μεγάλα ανοίγματα:
                     Η Vestjysk δεν μπορεί να αναλάβει ανοίγματα πιστωτικού κινδύνου για νέους πελάτες σε περίπτωση που το σχετικό άνοιγμα αντιπροσωπεύει αφ' εαυτού ποσοστό που υπερβαίνει το 10 % του συνολικού κεφαλαίου κατά τη δεδομένη χρονική στιγμή.
                  
               5.   ΜΕΤΡΑ ΣΥΜΠΕΡΙΦΟΡΑΣ ΚΑΙ ΕΤΑΙΡΙΚΗ ΔΙΑΚΥΒΕΡΝΗΣΗ
         
                  
                     5.1.
                  
                  
                     Απαγόρευση των εξαγορών: η Vestjysk δεν θα αποκτήσει συμμετοχή σε καμία επιχείρηση, είτε πρόκειται για περιουσιακό στοιχείο είτε για μεταβίβαση μετοχών. Η απαγόρευση των εξαγορών καλύπτει τόσο τις επιχειρήσεις που έχουν τη νομική μορφή εταιρείας όσο και κάθε σύνολο περιουσιακών στοιχείων που συνθέτουν μια επιχείρηση.
                     
                                 i)
                              
                              
                                 
                                    Εξαίρεση: Η Vestjysk μπορεί να αποκτήσει συμμετοχές σε επιχειρήσεις, υπό την προϋπόθεση ότι:
                                 
                                             α)
                                          
                                          
                                             Η τιμή αγοράς που καταβάλλει η Vestjysk για κάθε εξαγορά είναι μικρότερη από το 0,01 % του μεγέθους του ισολογισμού (2) της Vestjysk κατά την ημερομηνία έναρξης ισχύος (3)· και
                                          
                                       
                                             β)
                                          
                                          
                                             Οι αθροιστικές τιμές αγοράς που κατέβαλε η Vestjysk για όλες αυτές τις εξαγορές, με έναρξη από την ημερομηνία έναρξης ισχύος έως το τέλος της περιόδου αναδιάρθρωσης, είναι χαμηλότερες από το 0,025 % του μεγέθους του ισολογισμού της Vestjysk κατά την ημερομηνία έναρξης ισχύος.
                                          
                                       
                                             γ)
                                          
                                          
                                             Η εξαγορά προκύπτει άμεσα από προϋπάρχουσες (πριν από την παρούσα απόφαση) συμβατικές υποχρεώσεις που αναλήφθηκαν έναντι τρίτων ή κανονιστικές υποχρεώσεις, ή απαιτείται από μια οριστική και υποχρεωτική απόφαση που λαμβάνεται από δημόσια αρχή σχετικά με τη Vestjysk.
                                          
                                       
                           
                                 ii)
                              
                              
                                 
                                    Δραστηριότητες που δεν εμπίπτουν στην απαγόρευση εξαγοράς: Η απαγόρευση των εξαγορών δεν καλύπτει εξαγορές i) που πραγματοποιούνται κατά τη συνήθη ροή των τραπεζικών δραστηριοτήτων για τη διαχείριση υφιστάμενων απαιτήσεων έναντι προβληματικών επιχειρήσεων, περιλαμβανομένης της μετατροπής υφιστάμενου χρέους σε μετοχικά προϊόντα, ή ii) στο πλαίσιο των συνήθων ταμειακών δραστηριοτήτων.
                              
                           
               
                  
                     5.2.
                  
                  
                     Διαφήμιση: Η Vestjysk δεν πρέπει να χρησιμοποιήσει τα μέτρα ενίσχυσης ή τυχόν προνόμια που προκύπτουν από αυτά για διαφημιστικούς σκοπούς.
                  
               6.   ΑΝΑΔΙΑΡΘΡΩΣΗ ΤΗΣ ΔΙΑΧΕΙΡΙΣΗΣ ΚΙΝΔΥΝΟΥ ΤΗΣ VESTJYSK BANK
         
                  
                     6.1.
                  
                  
                     Η τράπεζα θα βελτιώσει περαιτέρω και θα συγκεντρώσει τη διαχείριση κινδύνου για τους σημαντικούς πελάτες της μέσω της δημιουργίας κεντρικού τμήματος επιχειρηματικής τραπεζικής.
                  
               
                  
                     6.2.
                  
                  
                     Οι επαναλαμβανόμενες λειτουργικές δαπάνες (δαπάνες προσωπικού, υποκαταστημάτων, διοικητικές και άλλες λειτουργικές δαπάνες) και το κόστος απόσβεσης της Vestjysk δεν υπερβαίνουν το ποσό των [435-475] εκατ. DKK το 2017, [420-460] εκατ. DKK το 2018 και [405-445] εκατ. DKK το 2019 (κατά περίπτωση) (τα αριθμητικά αυτά στοιχεία αυξάνονται κατά οποιοδήποτε ποσό προκύπτει από πρόσθετες απαιτήσεις που επιβάλλονται στη Vestjysk βάσει των εφαρμοστέων νομοθετικών ή κανονιστικών διατάξεων συμπεριλαμβανομένου ενδεικτικά του φόρου επί των μισθών (στα δανικά: lønsumsafgift)).
                  
               7.   ΕΞΟΦΛΗΣΗ ΤΟΥ ΚΡΑΤΟΥΣ
         
                  
                     7.1.
                  
                  
                     Η Vestjysk προβαίνει σε πλήρη εξόφληση των κρατικών υβριδικών ομολόγων στην ονομαστική τους αξία, καθώς και τυχόν δεδουλευμένων τόκων, σύμφωνα με τις εφαρμοστέες νομοθετικές και κανονιστικές διατάξεις, εντός 6 μηνών από την ημερομηνία έναρξης ισχύος.
                  
               8.   ΔΕΣΜΕΥΣΕΙΣ ΣΧΕΤΙΚΑ ΜΕ ΤΗΝ ΠΙΣΤΩΤΙΚΗ ΚΑΙ ΤΗΝ ΤΙΜΟΛΟΓΙΑΚΗ ΠΟΛΙΤΙΚΗ
         
                  
                     8.1.
                  
                  
                     Η Vestjysk θα προβεί στις εξής ενέργειες:
                     
                                 8.1.1.
                              
                              
                                 Τα έτη 2017, 2018 και 2019 (κατά περίπτωση) θα υποβάλει στον εντολοδόχο παρακολούθησης έκθεση υπό τη μορφή που περιέχεται στην παρούσα απόφαση, στην οποία θα παρουσιάζεται η κατανομή της ROE προ φόρων των πελατών-επιχειρήσεων της τράπεζας (στους οποίους περιλαμβάνονται όλες οι ΜΜΕ) και, όσον αφορά τους πελάτες-καταναλωτές, μέσες ακαθάριστες αποδοχές με βαθμολογίες πιστωτικής ποιότητας όπως ορίζονται στο τμήμα 8.1.6.
                              
                           
                                 8.1.2.
                              
                              
                                 Το 2018 και, κατά περίπτωση, το 2019, θα καταρτίσει στρατηγική η οποία θα καταδεικνύει τον τρόπο με τον οποίο θα αυξηθεί η κερδοφορία των σχέσεων της τράπεζας με τους πελάτες. Η στρατηγική αυτή πρέπει να είναι επαρκώς λεπτομερής και να διευκρινίζει, μεταξύ άλλων, τις κατηγορίες πελατών που αποτελούν στόχο και τα προτεινόμενα μέτρα για την αύξηση των εσόδων (συμπεριλαμβανομένης της δυνατότητας καταγγελίας μη ικανοποιητικών σχέσεων με πελάτες).
                              
                           
                                 8.1.3.
                              
                              
                                 Το 2018, θα τιμολογεί κάθε νέο δάνειο (ως νέο δάνειο θεωρείται κάθε νέα δραστηριότητα που δεν συνδέεται με υφιστάμενη συναλλαγή) με τη χρήση κατάλληλου εσωτερικού εργαλείου τιμολόγησης ή, στην περίπτωση ανοιγμάτων σε πελάτες-καταναλωτές, με τη χρήση κατάλληλων εσωτερικών κατευθυντήριων γραμμών για την τιμολόγηση καθώς και απόδειξης σε κεντρικό επίπεδο ότι οι κατευθυντήριες γραμμές για την τιμολόγηση στηρίζουν μέσες ακαθάριστες αποδοχές ανά πελάτη ύψους τουλάχιστον [2 800-3 300] DKK με βάση ένα τυποποιημένο πρότυπο οικογένειας. Η τιμολόγηση νέων δανείων προς πελάτες-επιχειρήσεις θα θεωρείται επαρκής εφόσον το νέο δάνειο συμβάλλει στην επίτευξη θετικής RoE σε επίπεδο πελάτη τουλάχιστον [8-12] % προ φόρων το 2018.
                              
                           
                                 8.1.4.
                              
                              
                                 Από το 2019 και μετά (κατά περίπτωση) θα εξασφαλίσει ότι, στον βαθμό που είναι νομικά εφικτό, κάθε σχέση με έναν πελάτη (και όχι μόνο τα νέα δάνεια) θα τιμολογούνται σύμφωνα με τη ρήτρα 8.1.3 ανωτέρω. Τυχόν μη επίδειξη θετικής RoE σε επίπεδο πελάτη της τάξης τουλάχιστον του [8-12] % προ φόρων για ατομικές επιχειρηματικές σχέσεις με πελάτες οι οποίες υπερβαίνουν άνοιγμα της τάξης των [2,2-2,7] εκατ. DKK κατά τον χρόνο τιμολόγησης θα οδηγήσει σε κλιμάκωση των φακέλων δανείων που υποβάλλονται στο συμβούλιο διαχείρισης για επίσημη έγκριση με αιτιολογημένη απόφαση.
                                 Εάν το συνολικό ποσό των εξαιρέσεων για όλες τις επιχειρηματικές σχέσεις με πελάτες, ανεξαρτήτως του μεγέθους τους, οι οποίες δεν πληρούν το αναφερόμενο ελάχιστο ποσοστό απόδοσης υπερβαίνει το [2-3] % του καθαρού πιστωτικού ανοίγματος της τράπεζας που έχει υποβληθεί σε λογιστικό έλεγχο (στο τέλος του προηγούμενου οικονομικού έτους) εντός του οικονομικού έτους, η Vestjysk, στον βαθμό που είναι νομικά εφικτό, i) όσον αφορά τους πελάτες-επιχειρήσεις, μεριμνά για τη μείωση του ποσού του καθαρού πιστωτικού ανοίγματος σε πελάτες-επιχειρήσεις που δεν πληροί το αναφερόμενο ελάχιστο ποσοστό απόδοσης κατά [18-25] % σε σύγκριση με το προηγούμενο οικονομικό έτος και ii) όσον αφορά τους πελάτες-καταναλωτές, μεριμνά για την αύξηση των μέσων ακαθάριστων αποδοχών κατά [4-8] % από το τρέχον επίπεδο των [2 800 - 3 300] DKK στο ελάχιστο επίπεδο των [2 800 - 3 300] DKK.
                              
                           
                                 8.1.5.
                              
                              
                                 Για τους σκοπούς των υπολογισμών αυτών όσον αφορά τους πελάτες-επιχειρήσεις, τα νέα δάνεια θα διαθέτουν πιστωτική τεκμηρίωση που θα καταδεικνύει υπολογισμό της RoE σε επίπεδο πελάτη πριν από τη σύναψη της συμφωνίας είτε για το επιμέρους δάνειο είτε για άλλο ενεργό άνοιγμα επί ενός πελάτη, περιλαμβανομένων τελών επιχειρηματικής δραστηριότητας ή τραπεζικών συναλλαγών. Τα προαναφερόμενα νέα δάνεια θα διαθέτουν πιστωτική τεκμηρίωση που θα καταδεικνύει τον εν λόγω υπολογισμό της RoE σε επίπεδο πελάτη πριν από τη σύναψη της συμφωνίας κατά τη χρονική στιγμή της πιστωτικής απόφασης και για κάθε οικονομικό έτος στο εξής.
                              
                           
                                 8.1.6.
                              
                              
                                 Πιστωτικές συμφωνίες που δεν εμπίπτουν στο συγκεκριμένο καθεστώς τιμολογιακής πολιτικής: περιπτώσεις αναδιάρθρωσης (πιστωτική ποιότητα (στα δανικά: udlånsbonitet) διαβάθμισης 1 και 2c σύμφωνα με το γενικό σύστημα ταξινόμησης πελατών της δανικής αρχής χρηματοπιστωτικής εποπτείας (DFSA)) για τις οποίες έχει καταρτιστεί σχέδιο αναδιάρθρωσης ή εξυγίανσης (στα δανικά: kredithandlingsplan) και όλες οι συναλλαγές στις χρηματαγορές.
                              
                           
               9.   ΜΗΧΑΝΙΣΜΟΣ ΠΡΟΣΑΡΜΟΓΗΣ
         
                  
                     9.1.
                  
                  
                     Σε περίπτωση μη επίτευξης των στόχων που αναφέρονται στο τμήμα 4.3 σε ένα δεδομένο έτος λόγω απρόοπτων καταστάσεων που διαφεύγουν του ελέγχου της τράπεζας και εάν η διαφορά μεταξύ των πραγματικών αποτελεσμάτων και των στόχων υπερβαίνει το 7 %, η Δανία υποβάλλει στην Επιτροπή πρόταση στην οποία περιλαμβάνεται αιτιολόγηση και διορθωτικά μέτρα για τη διασφάλιση της μελλοντικής συμμόρφωσης με τους στόχους ή της καταβολής κατάλληλης αποζημίωσης, ή προτείνει εναλλακτικά μέτρα για την επίτευξη του ίδιου σκοπού με αυτόν των αρχικών στόχων που δεν επιτεύχθηκαν.
                  
               10.   ΥΠΟΒΟΛΗ ΕΚΘΕΣΕΩΝ
         
                  
                     10.1.
                  
                  
                     Η Δανία διασφαλίζει τη συνεχή παρακολούθηση της πλήρους και ορθής εφαρμογής του σχεδίου αναδιάρθρωσης και της πλήρους και ορθής εφαρμογής όλων των δεσμεύσεων στο πλαίσιο του παρόντος εγγράφου.
                  
               
                  
                     10.2.
                  
                  
                     Εντολοδόχος παρακολούθησης θα υποβάλλει έκθεση ανά εξάμηνο στην Επιτροπή σχετικά με την εξέλιξη του σχεδίου αναδιάρθρωσης και τις προαναφερθείσες δεσμεύσεις έως το τέλος της περιόδου αναδιάρθρωσης. Οι ημερομηνίες αναφοράς για την υποβολή εξαμηνιαίας έκθεσης είναι η 31η Δεκεμβρίου και η 30ή Ιουνίου. Η εξαμηνιαία έκθεση διαβιβάζεται εντός 2 μηνών από τις ημερομηνίες αναφοράς κάθε έτος κατά τη διάρκεια της περιόδου αναδιάρθρωσης. Η τελική έκθεση για την ημερομηνία αναφοράς 31 Δεκεμβρίου 2019 (κατά περίπτωση) καλύπτει ολόκληρο το έτος 2019.
                  
               11.   ΕΝΤΟΛΟΔΟΧΟΣ ΠΑΡΑΚΟΛΟΥΘΗΣΗΣ
         
                  
                     11.1.
                  
                  
                     Η Δανία διορίζει εντολοδόχο παρακολούθησης η εντολή του οποίου συνίσταται στην υποβολή εκθέσεων στην Επιτροπή σχετικά με την τήρηση των δεσμεύσεων από τη Δανία και την τράπεζα.
                  
               
                  
                     11.2.
                  
                  
                     Ο εντολοδόχος παρακολούθησης είναι ανεξάρτητος από την τράπεζα και διαθέτει τα απαιτούμενα προσόντα για την εκτέλεση της εντολής του, για παράδειγμα, ως τράπεζα επενδύσεων ή ως σύμβουλος ή ελεγκτής και δεν εμπλέκεται σε σύγκρουση συμφερόντων καθ' όλη τη διάρκεια άσκησης της εντολής του.
                  
               
                  
                     11.3.
                  
                  
                     Ο εντολοδόχος αμείβεται από την τράπεζα με τρόπο που δεν τον εμποδίζει να ασκεί τα καθήκοντά του με ανεξαρτησία και αποτελεσματικότητα.
                  
               
            Διορισμός του εντολοδόχου παρακολούθησης
         
         
                  
                     11.4.
                  
                  
                     Το αργότερο τέσσερις εβδομάδες από την ημερομηνία έναρξης ισχύος, η Δανία υποβάλλει στην Επιτροπή προς έγκριση κατάλογο δύο ή περισσοτέρων προσώπων τα οποία η Δανία προτείνει ως εντολοδόχους παρακολούθησης και εκφράζει την προτίμησή της για κάποιο από αυτά. Η πρόταση πρέπει να περιέχει επαρκείς πληροφορίες ώστε η Επιτροπή να είναι σε θέση να ελέγξει κατά πόσον ο προτεινόμενος εντολοδόχος παρακολούθησης πληροί τις προϋποθέσεις που ορίζονται ανωτέρω και πρέπει να περιλαμβάνει:
                     
                                 i)
                              
                              
                                 τους πλήρεις όρους της προτεινόμενης εντολής, που περιλαμβάνουν όλες τις απαραίτητες διατάξεις με τις οποίες παρέχεται στον εντολοδόχο η δυνατότητα να εκπληρώσει τα καθήκοντά του δυνάμει αυτών των δεσμεύσεων·
                              
                           
                                 ii)
                              
                              
                                 την παρουσίαση ενός προγράμματος εργασίας όπου περιγράφεται ο τρόπος με τον οποίο ο εντολοδόχος παρακολούθησης προτίθεται να εκπληρώσει τα καθήκοντα που του ανατίθενται.
                              
                           
               
                  
                     11.5.
                  
                  
                     Εναπόκειται στη διακριτική ευχέρεια της Επιτροπής η έγκριση ή η απόρριψη των προτεινόμενων εντολοδόχων καθώς και η έγκριση της προτεινόμενης εντολής με την επιφύλαξη τυχόν τροποποιήσεων τις οποίες κρίνει απαραίτητες ώστε ο εντολοδόχος να είναι σε θέση να εκπληρώσει τα καθήκοντά του. Εάν εγκριθεί μόνο ένα όνομα, η Δανία διορίζει ή μεριμνά ώστε να διοριστεί το εν λόγω πρόσωπο ή οργανισμός ως εντολοδόχος παρακολούθησης, σύμφωνα με την εντολή που έχει εγκριθεί από την Επιτροπή. Εάν εγκριθούν περισσότερα από ένα ονόματα, η Δανία είναι ελεύθερη να επιλέξει μεταξύ των εγκριθέντων ονομάτων τον εντολοδόχο που θα διοριστεί. Ο εντολοδόχος διορίζεται εντός μίας εβδομάδας από την έγκριση της Επιτροπής σύμφωνα με την εντολή που έχει εγκριθεί από την Επιτροπή.
                  
               
                  
                     11.6.
                  
                  
                     Σε περίπτωση που απορριφθούν όλοι οι προταθέντες εντολοδόχοι, η Δανία προτείνει τουλάχιστον δύο ακόμη πρόσωπα ή οργανισμούς εντός μίας εβδομάδας από την κοινοποίηση της απόρριψης.
                  
               
                  
                     11.7.
                  
                  
                     Εάν και οι επόμενοι προταθέντες εντολοδόχοι απορριφθούν από την Επιτροπή, η Επιτροπή ορίζει έναν εντολοδόχο τον οποίο η Δανία διορίζει, ή μεριμνά για τον διορισμό του, σύμφωνα με την εντολή του εντολοδόχου που έχει εγκριθεί από την Επιτροπή.
                  
               
            Καθήκοντα και υποχρεώσεις του εντολοδόχου παρακολούθησης
         
         
                  
                     11.8.
                  
                  
                     Ο εντολοδόχος παρακολούθησης αναλαμβάνει τα καθορισμένα καθήκοντά του ώστε να διασφαλίσει την τήρηση των δεσμεύσεων. Η Επιτροπή δύναται, με δική της πρωτοβουλία ή κατόπιν αιτήματος του εντολοδόχου ή της Δανίας, να απευθύνει εντολές ή οδηγίες προς τον εντολοδόχο με σκοπό να διασφαλίσει την τήρηση των δεσμεύσεων. Η τράπεζα και η Δανία δεν έχουν το δικαίωμα να δίνουν οδηγίες στον εντολοδόχο.
                  
               
                  
                     11.9.
                  
                  
                     Ο εντολοδόχος παρακολούθησης:
                     
                                 i)
                              
                              
                                 προτείνει στην Επιτροπή αναλυτικό σχέδιο εργασίας στο οποίο περιγράφει τον τρόπο με τον οποίο προτίθεται να παρακολουθεί την τήρηση των δεσμεύσεων. Η έκθεση θα πρέπει να υποβληθεί το αργότερο έως τις 31 Δεκεμβρίου 2017·
                              
                           
                                 ii)
                              
                              
                                 παρακολουθεί τη συμμόρφωση με τις δεσμεύσεις υποβάλλοντας τριμηνιαίες εκθέσεις·
                              
                           
                                 iii)
                              
                              
                                 προτείνει τα μέτρα που θεωρεί αναγκαία ώστε να διασφαλιστεί η τήρηση των δεσμεύσεων από τη Δανία και την τράπεζα.
                              
                           
               
            Καθήκοντα και υποχρεώσεις της Δανίας και της τράπεζας
         
         
                  
                     11.10.
                  
                  
                     Η τράπεζα παρέχει –και μεριμνά ώστε και οι σύμβουλοί της να παρέχουν– στον εντολοδόχο παρακολούθησης κάθε συνεργασία, συνδρομή, διαχειριστική και διοικητική υποστήριξη και πληροφορία την οποία μπορεί ευλόγως να ζητήσει ο εντολοδόχος παρακολούθησης για την εκτέλεση των καθηκόντων του.
                  
               
            Αντικατάσταση, απαλλαγή και εκ νέου διορισμός του εντολοδόχου
         
         
                  
                     11.11.
                  
                  
                     Εάν ο εντολοδόχος παρακολούθησης παύσει να ασκεί τα καθήκοντά του δυνάμει των δεσμεύσεων, ή για οποιονδήποτε άλλο βάσιμο λόγο, συμπεριλαμβανομένης της έκθεσης του εντολοδόχου παρακολούθησης σε σύγκρουση συμφερόντων:
                  
               
                  
                     11.12.
                  
                  
                     η Επιτροπή δύναται, κατόπιν ακρόασης του εντολοδόχου παρακολούθησης, να ζητήσει από τη Δανία να αντικαταστήσει τον εντολοδόχο παρακολούθησης· ή
                  
               
                  
                     11.13.
                  
                  
                     η Δανία μπορεί, κατόπιν προηγούμενης έγκρισης της Επιτροπής, να αντικαταστήσει τον εντολοδόχο παρακολούθησης.
                  
               
                  
                     11.14.
                  
                  
                     Σε περίπτωση που ο εντολοδόχος παρακολούθησης απαλλαγεί από τα καθήκοντά του, μπορεί να του ζητηθεί να συνεχίσει τη δραστηριότητά του έως ότου αναλάβει καθήκοντα νέος εντολοδόχος, στον οποίο ο απερχόμενος εντολοδόχος διαβιβάζει όλες τις σχετικές πληροφορίες. Ο νέος εντολοδόχος παρακολούθησης διορίζεται σύμφωνα με τη διαδικασία που αναφέρεται στις ρήτρες 11.4-11.7.
                  
               
                  
                     11.15.
                  
                  
                     Ο εντολοδόχος παρακολούθησης, πέραν της περίπτωσης απαλλαγής από τα καθήκοντά του, παύει να ενεργεί μόνον αφού η Επιτροπή τον απαλλάξει από τα καθήκοντά του κατόπιν της εκπλήρωσης όλων των δεσμεύσεων που του έχουν ανατεθεί. Ωστόσο, η Επιτροπή μπορεί να απαιτήσει ανά πάσα στιγμή τον εκ νέου διορισμό του εντολοδόχου παρακολούθησης εφόσον διαπιστωθεί μετέπειτα ότι τα σχετικά διορθωτικά μέτρα δεν έχουν εφαρμοστεί πλήρως και δεόντως.
                  
               
            (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).
         
            (2)  Για λόγους σαφήνειας, για τους σκοπούς αυτής της δέσμευσης, το μέγεθος του ισολογισμού είναι ίσο με το σύνολο του ενεργητικού της Vestjysk.
         
            (3)  Για λόγους σαφήνειας, σε περίπτωση έγκρισης της Επιτροπής να άρει την απαγόρευση, ο ισολογισμός της τράπεζας κατά την ημερομηνία έναρξης ισχύος των δεσμεύσεων υπολογίζεται για να περιλάβει επίσης τα περιουσιακά στοιχεία των οντοτήτων που εξαγοράστηκαν ή τα αποκτηθέντα περιουσιακά στοιχεία κατά την ημερομηνία της απόκτησης.